Barca mulakan latihan

BARCELONA
kembali berlatih semalam selepas penyandang juara La Liga itu membenarkan
bintang mereka menggunakan fasiliti latihan sebagai persediaan penyambungan
semula saingan bola sepak di Sepanyol.

Lionel
Messi dan rakan-rakannya menggunakan padang di pusat latihan Joan Gamper bagi
sesi individu, yang mana pemain tiba secara berseorangan menuju ke tiga buah
padang tanpa melalui bilik persalinan.

Mereka
juga diuji tahap kesihatan untuk melihat kesan dua bulan selepas melakukan
kuarantin berikutan penularan wabak Covid-19.

“Akhirnya
kami kembali menjalani kehidupan normal. Kami harap mampu mengharunginya dan
dalam masa terdekat bergembira dengan apa yang kami suka lakukan,” kata
Arturo Vidal kepada Marca.

Sevilla,
Villarreal, Osasuna dan Leganes juga kembali menyambung latihan, manakala Real
Madrid yang ketinggalan dua mata di belakang pendahulu liga, Barca, dikatakan
akan memulakan latihan Isnin ini jika pemain mereka melepasi ujian virus Rabu
lalu.

Ia
memasuki tempoh dua bulan sejak pemain Real dikuarantin berikutan salah seorang
pemain bola keranjang kelab berkenaan diuji positif.

Berdasarkan
laporan media Sepanyol, tidak ada seorang pemain Real yang mempunyai simptom
virus berkenaan tapi Zinedine Zidane akan meneruskan latihan tanpa penyerang
Serbia, Luka Jovic selepas Real mengumumkan pemain berkenaan mengalami
kecederaan tumit kanan.

Pemain
bola sepak di Sepanyol memulakan latihan selepas kerajaan membuat pengumuman
minggu lalu untuk menamatkan kuarantin kepada pemain profesional.

Sesi latihan individu adalah langkah
pertama dengan harapan La Liga mampu disambung semula Jun depan bagi
melengkapkan musim 2019-20 di gelanggang tanpa penonton.

Malah
gergasi bola sepak Itali, Inter Milan dan AC Milan kembali turut turun berlatih
semalam selepas dua bulan menjalani perintah berkurung di bandar utara Itali
itu.

Inter
berkata, semua pemain dan staf mereka diuji negatif koronavirus dan membolehkan
merka kembali berlatih secara individu di sebelah petang.

“Semua
pemeriksaan kesihatan ke atas pasukan utama mendapati hasilnya negatif,”
kata kenyataan pasukan. Latihan individu akan berlangsung sebelah petang.”

Pencabar
setempat, AC Milan turun ke padang lebih awal dengan Pengarah Teknikal kelab,
Paolo Maldini menegaskan ‘tidak turun ke padang akan menjadi bencana’.

Bekas
kapten Itali, Maldini bersama anaknya berusia 18 tahun, Daniel, pemain kelab
remaja Milan, telah pulih daripada koronavirus itu.

“Anda
perlu berhati-hati tetapi tidak kembali berlatih akan menjadi bencana daripada
semua pandangan,” kata Maldini, 51, ketika perbualan dalam Instagram
bersama bekas rakan sepasukan, Filippo Inzaghi.

“Perancis
salah dalam menamatkan liga mereka tetapi kami menerima ia adalah keputusan
kerajaan. Terdapat banyak ketidakpastian.”

Kedua-dua kelab Milan itu menegaskan
mereka mengambil langkah pencegahan maksimum ketika sesi latihan pasukan
masing-masing.-AFP

See author's posts


JBPM Sarikei adakan latihan pengukuhan

EARL ANEK

SARIKEI: Jabatan Bomba dan Penyelamat Malaysia (JBPM)
Sarikei telah mengadakan latihan pengukuhan pemakaian alat bantuan pernafasan
(BA) bagi bulan April, pagi semalam.

Ketua Balai Bomba dan Penyelamat (BBP) Sarikei, PPgB
Mahmudin Narudin berkata, latihan tersebut diadakan untuk melatih ketahanan
fizikal dan mental pasukan bomba.

“Latihan ini merupakan latihan pengukuhan untuk
pemakaian alat bantuan pernafasan pasukan bomba.

“Tujuannya bagi membiasakan pasukan bomba dengan
alat bantuan pernafasan ketika berada disituasi operasi sebenar yang
mencabar,” katanya.

Beliau berkata, demikian ketika dihubungi pemberita,
petang semalam.

Katanya, seramai tujuh anggota bomba dari pasukan Alpha
BBP Sarikei menyertai latihan pengukuhan tersebut.

“Penyelia pasukan untuk pasukan Alpha ialah PBK II
Mijan Pamin.

Latihan diadakan pada jam 9.30 pagi hingga jam 9.45 pagi.
Pasukan Alpha berjalan kaki di sekitar kawasan BBP Sarikei sambil memakai alat
bantuan pernafasan,” ujarnya.

See author's posts


Sentiasa beringat!

PENGURUS Skuad Bola Sepak Sukma Sarawak, Abdillah Majid mengingatkan pemain, jurulatih serta pegawai agar sentiasa berwaspada.

Di samping sentiasa mematuhi Prosedur Operasi Standard (SOP) sepanjang latihan bagi menghindari musibah yang tidak diingini berlaku tatkala situasi negara masih berdepan pandemik Covid-19.

“Kita sudah mengingatkan pemain, jurulatih dan pegawai agar sentiasa berwaspada serta beringat selain mematuhi SOP yang ditetapkan.

“Langkah tersebut penting kerana kita tidak mahu sebarang masalah luar jangkaan timbul yang sekali gus boleh menjejaskan persiapan pasukan,” ujar Abdillah ketika mengulas mengenai perkara itu semalam.

Menurut Abdillah, sebagai mana diketahui semua pemain, jurulatih dan pegawai pasukannya sentiasa mengutamakan SOP sepanjang sesi latihan.

“Pihak kami juga mengingatkan kepada pemain agar mengelak daripada terdedah kepada program diluar pengetahuan pihaknya,” tambah Abdillah.

Skuad kendalian Ahmad Fairuz Mohd. Yunus itu mula menjalani latihan sejak 1 Julai lalu dan disertai lebih 20 pemain berpengalaman dari Sarawak United III (Piala Presiden), Sarawak United IV (Piala Belia), skad Piala Presiden Kuching FA serta beberapa pemain berbakat dari Sekolah Sukan Negeri Sarawak (SSNS).

Oleh Faizal Bujang

See author's posts


Berlatih tanpa ‘sentuh’

SKUAD Kuching FA berharap pengurusan Liga Bola Sepak Malaysia (MFL) memberi kelonggaran penuh selepas 1 Julai depan bagi membolehkan sesi latihan dapat dijalankan seperti biasa.

Ini berikutan latihan sedia ada adalah ‘tanpa bersentuhan’ dan terpaksa dilaksanakan ekoran perlu mematuhi Prosedur Operasi Standard (SOP) yang telah ditetapkan.

Penolong Jurulatih, Ahmad Nurfaizal Patrick Abdullah memberitahu, sesi latihan dipraktikan oleh pemain ketika ini masih lagi dilihat agak terbatas.

“Pemain tidak boleh bersentuhan antara satu sama lain ketika menjalani latihan. Kita perlu menunggu perkeliling baharu pada 1 Julai depan sama ada ada kelonggaran penuh diberikan atau sebaliknya,” ujar beliau ketika ditemui pada sesi latihan di Stadium Negeri, Petra Jaya petang semalam.

Menurut Nurfaizal, beliau tetap mengakui situasi yang masih belum tenteram di seluruh negara mahupun dunia ekoran pendemik berbahaya itu.

Lantaran itu katanya, besar harapan agar musibah itu akan dapat pulih sepenuhnya sekali gus dapat menjurus kepada peralihan tatacara latihan yang berbeza selepas ini.

Dalam perkembangan sama, beliau turut berharap pihak MFL dapat memberi ketetapan tarikh bagi memulakan kembali saingan Liga Premier 2020.

“Kalau boleh biarlah ada ketetapan tarikh untuk memulakan kembali saingan liga supaya kita dapat merancang program latihan dengan komprehensif,” tambahnya lagi. Skuad Kuching FA kembali menyambung semula sesi latihan mereka Selasa lepas dengan norma baharu berpandukan kepada SOP ditetapkan.

Oleh Faizal Bujang

See author's posts


Ujian RT-PCR Covid-19 ‘real time’ di Hospital Sibu

Keupayaan Hospital Sibu untuk menjalankan ujian RT-PCR Covid-19 secara ‘real time’ tanpa perlu menghantar sampel ke makmal lain yang mempunyai keupayaan sama, adalah suatu yang harus dibanggakan.

Ini kerana, tindakan mengenal pasti dan pengesanan awal kes jangkitan dengan kadar segera merupakan antara langkah terpenting dalam membendung wabak pandemik Covid-19.

Langkah ini perlu dilakukan dengan secepat mungkin bagi mengesan pesakit yang dijangkiti agar dapat diasingkan dari orang sihat dan diberikan rawatan.

Selain itu, langkah tersebut juga mampu mengurangkan risiko jangkitan kepada individu lain dan sekali gus dapat memutuskan rantaian wabak khususnya di kawasan zon merah.

Bagi pengesanan awal kes Covid-19, ujian saringan perlu dilakukan dalam usaha untuk meratakan lengkuk pandemik virus tersebut.

Oleh itu, kaedah utama bagi menentukan sama ada seseorang itu dijangkiti adalah dengan mengenal pasti virus melalui gennya, menerusi satu prosedur yang dikenali sebagai “tindak balas rantai polimerase-transkripsi balik” (RT-PCR).

Hospital Sibu dapat menjalankan ujian berkenaan selepas menerima sumbangan mesin PCR pada 27 Mac lalu dan merupakan salah satu hospital di negeri ini yang berupaya menjalankan ujian pengesanan awal jangkitan Covid-19.

Menteri Muda Pendidikan dan Penyelidikan Sains dan Teknologi Dr Annuar Rapa’ee berkata, mesin tersebut adalah hasil dari sumbangan individu yang tidak mahu dikenali.

Menurutnya, mesin tersebut ditempatkan di Makmal Penyelidikan Klinikal dan dikendalikan oleh Pusat Penyelidikan Klinikal (CRC) dan Pegawai Jabatan Patologi.

“Sumbangan menjadikan pusat tersebut dilengkapi mesin PCR dan sekali gus meningkatkan lagi kemampuannya untuk menjalankan ujian pengesanan jangkitan Covid-19.

“Dengan adanya mesin itu, ujian dapat dilakukan bagi daerah Sibu dan kawasan sekitarnya tanpa perlu menghantar sampel ke Kuching,” katanya.

Dalam tempoh dua minggu selepas menerima sumbangan mesin berkenaan, Hospital Sibu telah berjaya menjalankan lebih 600 ujian Covid-19 di hospital berkenaan.

Dr Annuar yang juga Ahli Dewan Undangan Negeri (ADUN) Nangka berkata, melalui mesin PCR ini, sampel yang diperoleh dapat diproses dalam beberapa jam dan mempercepatkan proses untuk rawatan kepada pesakit Covid-19.

“Ini akan mengurangkan kelewatan yang dialami di Sibu di mana sampel harus dihantar Kuching terlebih dahulu untuk diuji sebelum keputusannya dihantar kembali.

“Dengan mesin ini, tempoh untuk memperoleh keputusan dapat dikurangkan dan ini memudahkan kerja petugas barisan hadapan untuk mengesan sumber jangkitan dan memulakan proses pengekangan terhadap ahli keluarga pesakit yang lain,” ujarnya.

Sementara itu, Hospital Sibu merupakan hospital ketiga di negeri ini yang memiliki mesin PCR selepas Hospital Umum Sarawak (HUS) dan UNIMAS di Kucing.

Ini diikuti oleh Hospital Miri dan Hospital Bintulu yang turut memiliki mesin PCR untuk melakukan ujian saringan Covid-19.

Oleh Nurzilla Mohamad

See author's posts


Temegah ngemeran tusut, dama Iban

KITAI bansa Iban endang udah lama balat dipuji bansa bukai, kelebih agi bala social anthropologist ari menua tasik. Sida tu meh raban ti mansik asal penatai enggau mayuh gambar utai bukai besangkut paut enggau adat asal siti-siti bansa mensia di sebengkah-sebengkah menua di dunya tu.

Uji sebut nama Prof. Derek Freeman, Eric Jensen, Prof. Emeritus Dr. Clifford Sather, Prof. Emeritus Vinson H. Sutlive Jr., Haddon and Start, Ling Roth, Michael Heppell enggau mayuh penulis sereta pemansik bukai, jarang bala akademik enggau mayuh bala ketuai kitai Iban ti apin tauka enda kala macha bup enggau utai tulis sida tu.

Kitai Iban empu pan bisi ga udah nulis pasal socio-politic enggau socio-culture kitai bansa empu. Sida tu nyengkaum (Dr.) Benedict Sandin, Dr. James Jemut Masing (Tan Sri Datuk Amar), Datin Amar Margaret Linggi, Dr. Peter Mulok Kedit, Dr. Dusit Jaul, Dr. Robert Menua Saleh, Janang Ensiring, Jantan Umbat, Janet Rata Noel enggau sekeda bala bukai.

Siti ari pengelandik kitai Iban kelia nya dalam pengawa betusut.

Pengelandik sida betusut, taja pan nadai ditulis baka rebak baru diatu, nya siti utai tau bendar ngalitka ati. Semua penemu tu dalam pala enggau runding sida magang. Semua datai ari pengingat, datai ari apal magang. Tu meh pengelebih sida rambau nya.

Pengawa betusut tu balat bendar dikemeranka mensia mayuh ba menua Batang Krian enggau Batang Saribas kenyau ari terubah kitai Iban udah selampur nguan dua bengkah batang sungai nya enggau pati-pati seduai.

PENGAWA BETUSUT KURANG

Nyadi ba menua Batang Rajang, Batang Kemena sereta enggau Batang Baram bisi ga betusut tang naka ti ditemu penulis, pengawa nya nadai tentu dikemeranka sida baka di Krian enggau Saribas. Kebuah iya kurang, laban beduduk ari penemu pasal pengawa betusut nya bisi kurang tauka nadai terus bebanding enggau kandang menua Saribas enggau Krian.

Ba menua Batang Krian diatu pan nyau majak kurang orang ti landik betusut. Pengabis dudi ninggalka dunya injau tu orang landik betusut ba menua kami, nya niang Mathew Banyin Nyaru, ari Kedap, pegai Saratok. Maya iya agi idup suba penulis suah bendar berandau enggau iya laban keran deka nemu pasal mayuh bengkah pekara nyengkaum pengawa betusut.

Banyin ukai mina landik betusut, tang mega landik bebiau, begeliga, ngansah sereta bejaku ba pengerami kitai Iban, mina iya enda landik benyawa baka berenung, nimang jalung tauka penemu benyawa bukai.

“Mayuh kitai Iban enggai tauka malu enti orang betusut, laban takutka ditemu orang baruh pendiau aki ini kelia, nyengkaum sekeda ke nyadi ulun orang. Nya alai enti lebuh maya bisi pengerami belaki bebini, iya nya atur melah pinang, sekeda apai indai mayuh madah enda nemu tusut, tang kebendar,  sida engka bisi utai kenangi. Tu nyengkaum enggaika pemaruh pendiau aki ini sida ditemu orang, baka sekeda ke kala nyadi ulun orang dulu menya,” ku Banyin, ke mega madah penemu betusut tau mega  kena ngiga kaban belayan.

Enda nya bula, tang mayuh agi orang ke madah enda nemu betusut nya endang amat enda nemu, ukai tegal bisi utai kenangi tauka bisi utai dikemalu sereta bisi utai deka dilalai.  Kebuah pia, penemu betusut tu jarang dikembuan.

Suba di Batang Melupa, kelimpah ari niang Banyin, bisi Ipit Mansur di Munggu Embawang ke nemu betusut. Nyadi tusut Banyin tu dipelajar iya ari niang Ngelambai Rembuyan seduai niang Magat ti sama landik betusut.

PENGAWA BETUSUT JARANG DIKEREJA

Sida ari menua Rimbas ke landik betusut dulu suba nya niang Pengulu Henry Ganja ari Ulu Bayur. Niang Pengulu menya suah endar betangkup enggau Banyin enti bala orang Melupa tauka Batang Krian bisi betampil enggau bala ari Rimbas. Sekali dalam taun 1984 lebuh bisi orang dua iku jadi melaki bini di Sibu alai Banyin enggau Ganja sama diambi betusut.

Nyinuk endar bala sida Batang Rajang ninga seduai betusut, laban pengawa betusut jarang dikereja orang menua nya.  Maya nya agi idup bala sida niang YB Joseph Kudi, niang Datuk Temenggong Sandah, niang Senator Joseph Unting ke sama bela bisi datai ba pengerami nya kelimpah ari mayuh orang bukai, ke tebal agi bala agi menua Saratok, Debak enggau Betong.

Empa pengelandik seduai nya ke betusut indu enggau lelaki ke melah pinang malam nya kena 8 Disember, 1984 dipetusutka ari sepiak-sepiak. Ari apai indu enggau apai lelaki seduai mina empat kali petunggal, lalu ari indai indu enggau indai lelaki, seduai sembilan kali petunggal. Bala mayuh chukup andal ati merati pengelandik seduai ngait tawing nya ngena jalai tusut.

Nya alai lengka senentang nya, enti bala Iban dulu kelia deka belelang, sida mesti enda tau enda nemu mimit tusut diri empu.

Kebuah pia, laban enti sida nemu betusut, sida mudah agi bulih kaban, lalu mudah agi ngentap diri ba siti-siti alai, laban bisi kaban belayan endur diau.

Nyadi kemaya hari tu, taja pan pengawa ngintu tusut nya nyau udah dibuai ukai tegal enda rindu, tang laban nyau udah nadai agi orang ke mengkang ngembuan tusut, nadai ga kebuah kitai tau nejuka penemu nya tebuai pia aja. Ukai nya mina tegal laban enggai enda nemu sapa aki ini, tang laban kitai ke idup tu enda tau enda nemu kaul kitai enggau bala kitai Iban ari ai bukai ke bisi tali darah.

Ngena awak tu, kitai tau meda penyauh kitai ngempit tauka ngejang ari pangan diri ari kita meda tusut di sebilik ari antu, ngagai Singalang Burung, ngagai tubuh balari anak diri ke diatu, baka ke entudi tu.

Patu Pejuru Ulup Selampur Banan bebini ngambi Dayang Bangi ti Betanggi Ayung Langit, Kumang Bisi Pemandang Tukang Tau Tilit, beranak ka Abu, berumah di Munggu Tinggang Guntur. Iya bebini ngambi Dayang Saur Landik Ngukur Mata Isau Pengundur Bala Nyerang beranak ka Nising Berumah di Tinting Pandang Lambur. Iya bebini ngambi Dayang Linja Penyaga Pua Bali Berandau Penyandik Leka Balang Berang beranak ka Bedang Bungkuk Belakang Pemandang Batang Tiang Bediri Taja Rembi-rembi Kena Pandang Leka Balang Beranggung ke bebini ngambi Bandai Rampai Punggai Sebangki Sandi Kaki Tangga Jejabung beranakka Aki Lang Buban Ngembuan Leka Mudan Seperugan Ringka Gantung, lalu bebini ngambi Tanga Tali Bediri di Kaki Tiang Sandung lalu beranak ka Orang Tuai Bejuluk Lumpung Tigai Nadai Begapung, Aki Lang Singalang Burung Bejuluk Pandung Renggang Sundang Surung ke bebini ngambi Indai Kechendai Lawai Pantak Jirak Dara Sentaba Balun Kupak Sandik Anak Tunggang Jejabung.

PETURUN SINGALANG BURUNG

Angkat dek tak renga pedera enda nyamai tabin tebirin lembau makai meh Indai Kechendai tu lalu dipelianka Jaban Betawaika Gendai, pindahka nama ngagai Endu Sudan Berinjan Bangkung Endi Diu Tiung Menyelung.

Nya baru iya nyera pelangka dada, ngandut di perut ngandung di punggung lalu beranakka Endu Dara Tinchin Temaga Endu Cherebuk Mangkuk China belaki ngambi Ketupung. Tinggal Ketupung ke belelang ke Punggang Remang Nyerapung ngiga gerunung siung kena ngelapak padung paya berimban, tinggal Ketupung bekubuka Punggang Remang Biru ngiga baju beludu chelum ngelepu entilan sawan iya belaki ngambi Menggin @ Ming beranakka Surung – bisi mega disebut Sera – Gunting bebini ngambi Surung Ngiang beranakka Entali Bunga Ngambi Aka Dara Lantau Sekumbang @ Surung Kempat bebini diambi Ranjau lalu beranakka Riduh ngambi Ali – bisi sekeda tusut madahka Riduh diambi Bada) beranakka Gupi ke belaki diambi Bujang Belang Pinggang beranakka Beragai ngambi Chundau beranakka Beti ngambi Duri beranakka Talak ngambi Pandak beranakka Jawat ke belaki ngambi Gedur beranak ka Gendup lalu ngambi Ujur beranakka Dunju ngambi Indit beranakka Mara ngambi Tumi lalu beranakka Dap ngambi Jenun beranakka Tapa ngambi Ingkat beranakka Sarung ngambi Tatal beranakka tujuh iku menyadi iya nya Medang, Janang, Galau, Nain, Radin, Ayai engga Anggat (mati bujang).

Sapa ti bisi kaban belayan kena sebut ulih nampung tusut tu. Penulis ngerapaska tusun tusut naka tu aja laban apin datai ba tubuh sida aki ini, apai indai diri.

Taja jalai tusut nya enggau bisi enda sebaka, kitai patut sama temegah ati nyadi peturun Singalang Burung ti nyadi petara bumai ba pengarap lama kitai Iban.

Bala nembiak rebak baru diatu tebal agi enda nemu aki ini diri empu, anangka nemu dalam agi penatai diri empu. Tu nyadi siti vicious circle laban bala anak sida dudi ila pan sama ngembuan pengurang ti sama lalu ngujungka kitai Iban enda nemu asal diri empu. Beduduk ari enda nemu sapa dama aki ini diri empu, apai indai pan lagu ngaga dama anak sida sebarang nama ti ukai nama ethnic Iban. Baka ni orang ngelala kitai bansa Iban enti nama kitai udah bebali nyadi dama ribai? Nya alai anang enda ngangkatka dama aki ini nyadika kelaie kitai bansa Iban.

See author's posts


Kerajaan Sarawak komited penuhi keperluan rakyat

KUCHING: Kerajaan Sarawak sentiasa komited dalam memastikan keperluan rakyat sentiasa dipenuhi bagi menjalani kehidupan yang lebih baik.

Ahli Dewan Undangan Negeri (ADUN) Demak Laut Hazland Abang Hipni berkata Kerajaan Sarawak meneruskan projek pembangunan menerusi inisiatif sendiri bagi memastikan keperluan rakyat negeri ini dipenuhi.

“Bagi memastikan keperluan masyarakat di negeri ini dipenuhi, Kerajaan Sarawak meneruskan projek pembangunan menerusi inisiatif sendiri seperti Projek Transformasi Luar Bandar (RTP), Projek Transformasi Luar Bandar (MRP), Projek Rakyat dan sebagainya.

“Kerajaan Sarawak begitu prihatin dengan kehendak dan keperluan pembangunan negeri dan masyarakat terutama mereka yang tinggal di kawasan luar bandar,” katanya.

Dalam pada itu, beliau memaklumkan prasarana pembangunan tersebut juga akan meningkatkan kehidupan dan kesejahteraan rakyat di kampung.

“Selain merapatkan jurang pembangunan bandar dan luar bandar, prasarana pembangunan ini juga berusaha meningkatkan kehidupan dan kesejahteraan rakyat di kampung,” katanya sewaktu ditemui selepas merasmikan pecah tanah Projek RTP Menaik Taraf Padang Bola Kampung Bako Lot, baru-baru ini.

“Projek Padang Bola Kampung Bako Lot ini menelan kos sebanyak RM100,000 dan akan siap dalam tempoh enam bulan dengan kerja-kerja pembinaan kini sedang dilaksanakan.

“Sebanyak 154 Projek RTP DUN sejak 2015 dengan kos lebih RM34.5 juta telah dilaksanakan dan dengan adanya projek pembangunan RTP ini, ia membolehkan pembangunan projek-projek kecil diadakan dan dilaksanakan di kawasan luar bandar,” tambahnya.

Oleh RYNNA SHA’ERRA

See author's posts


Tun Taib terima kunjungan SUP Sarawak

KUCHING: Yang di-Pertua Negeri, Tun Pehin Sri Abdul Taib Mahmud menerima kunjungan hormat daripada Setiausaha Persekutuan (SUP) Sarawak, Datuk Mohammad Shahabuddin Omar, di Demak Jaya, di sini, semalam.

Kunjungan hormat ini adalah bertujuan untuk memaklumkan berkenaan persaraan beliau yang akan bermula pada 3 April 2021.

Shahabuddin sebelum ini pernah berkhidmat di Sarawak selama 12 tahun sebelum bertugas di Semenanjung yang mana kemudiannya pada tahun 2019 beliau balik semula ke Sarawak sebagai Setiausaha Persekutuan Sarawak sehingga sekarang.

Dalam pertemuan tersebut, beliau secara peribadinya merakamkan penghargaan terima kasih kepada Tun Taib kerana diberi peluang dan kesempatan untuk berkhidmat sebagai penjawat awam khasnya memimpin kakitangan Kerajaan Persekutuan di Negeri Sarawak ini.

Ketika ditanya pemberita mengenai penularan berita palsu berkenaan Covid-19 dan Ordinan Darurat (Pencegahan dan Pengawalan Penyakit Berjangkit) di media sosial, Shahabuddin mengingatkan semua penjawat awam di Negeri Sarawak agar berhati-hati dalam menyebar sesuatu maklumat dan perlu membuat rujukan dengan memastikan maklumat tersebut adalah benar-benar sahih kerana jika didapati menyebar maklumat palsu tindakan tatatertib akan diambil.

Ujarnya lagi, beliau amat berpuas hati kerana setakat ini tiada penjawat awam persekutuan di Sarawak yang terlibat dengan kes penyebaran maklumat palsu.- Penerangan

See author's posts


Menang dijulang…kalah ditendang

KEJAYAAN skuad Itali mencipta kejayaan kedua selepas menanti selama 53 tahun untuk kembali mendakap kejuaraan Kejohanan Bola sepak Eropah minggu lalu, teryata di luar dugaan dan ramalan peminat bola sepak di seluruh dunia baru-baru ini.

Apa tidaknya, ketika aksi final berlangsung Itali terpaksa berhadapan dengan seramai 65,000 peminat tuan rumah, England yang sememangnya telah lama ternanti-nanti kejayaan pasukan mereka di Wembley meraih kejuaraan.

Malah, penyokong Three Lions juga adalah terkenal dengan sikap fanatik mereka terutamanya yang melibatkan isu perkauman pada mana-mana kejohanan yang melibatkan Benua Eropah.

Elemen keduanya ialah anak-anak buah Roberto Mancini tidak berasa goyah dan gentar walaupun England berjaya 1-0 mendahului seawal minit kedua perlawanan menerusi jaringan Luke Shaw.

Namun kesudahannya, segala cabaran itu tidak sedikit pun mematahkan semangat anak-anak buah Roberto Mancini apabila akhirnya berjaya menyamakan kedudukan 1-1 dengan perlawanan berbaki 23 minit babak kedua menerusi Leonardo Bonucci.

Dengan keputusan seri 1-1 aksi telah diheret ke masa tambahan dan ditentukan menerusi sepakan penalti sekali gus menjulang Itali sebagai juara selepas tiga sepakan pemain England gagal menggegarkan jaring.

Kali terakhir Itali muncul juara ialah pada 1968 manakala England tidak pernah mendakap piala berprestij di Benua Eropah itu sepanjang Kejohanan Euro diadakan sejak 1960.

“Kami melakukannya dengan baik. Kami melepsakan gol sejurus selepas sepak mula dan bergelut namun kemudian menguasai permainan.

“Pemain namapk amat hebat, saya tidak tahu apa lagi yang harus dikatakan. Ini penting bagi semua orang dan semua peminat. Saya harap mereka meraikannya (di Itali),” kata Mancini ketika mengulas kejayaan itu.

Para penyokong Itali memenuhi jalan-jalan dari Milan ke Palermo bagi merayakan kemenangan pasukan mereka, mengetepikan pemikiran tentang wabak Covis-19 yang telah mencengkam negara.

Anak didik Gareth bermula dengan pantas dan berada di depan pada minit kedua ketika pemain pertahanan Luke Shaw dengan tenang menyudahkan umpan silang daripada Kieran Trippier.

Itali bertambah yakin ketika perlawanan berlangsung dan menyamakan kedudukan dengan perlawanan berbaki 23 minit apabila Leonardo Bonucci menolak bola masuk ke gawang dari jarak dekat.

Masa sebenar perlawanan berakhir tanpa tambahan gol walaupun banyak pertukaran permain dan pasukan masih terikat 1-1 selepas masa tambahan.

Penjaga gawang England, Jordan Pickford, menyelamatkan sepakan penalti Andrea Belotti dan Jorginho tetapi sepakan Marcus Rashford terkena tiang dan Gianluigi Donnarumma menghampakan Jadon Sancho dan Bukayo Saka, mencetuskan perayaan pemain dan segelintir kecil peminat Itali.

Sementara itu, Southgate mendesak England untuk menggunakan keperitan kekalahan final Euro 2020 menentang Itali bagi menyemarakkan kejayaan pada masa depan ketika bos Three Lions itu menerima kekalahan penentuan sepakan penalti memilukan.

England gagal memenangi gelaran utama pertama sejak Piala Dunia 1966 setelah Marcus Rashford, Jadon Sancho dan Bukayo Saka gagal menyempurnakan sepakan penalti.

“Itu adalah tanggungjawab saya. Saya memilih pemain untuk mengambil sepakan. Saya memberitahu pemain bahawa tidak ada yang bersendirian dalam situasi itu.

“Ini keputusan saya untuk Saka mengambil sepakan. Itu sepenuhnya tanggungjawab saya. Bukan dia atau Marcus atau Jadon.

“Marcus dan Jadon merupakan yang terbaik dalam melakukan sepakan penalti. Ini adalah pertaruhan (untuk memasukkan mereka), tetapi jika kami memperjudikannya lebih awal, kami mungkin akan kehilangan permainan dalam masa tambahan,” kata Southgate.

England sebenarnya telah memenangi dua penentuan sepakan penalti terakhir iaitu ketika menentang Colombia pada Piala Dunia 2018 dan menentang Switzerland dalam Liga Negara Eropah 2019.

Bagaimanapun, kejayaan itu tidak cukup untuk membuat pemain Southgate untuk hilang kegentaran mereka ketika pertaruhan berada pada tahap  tertinggi.

Jordan Pickford melakukan tugasnya dengan menyelamatkan dua sepakan penalti dan Southgate menegaskan dia tidak menyesal mengenai pilihannya siapa yang mengambil sepakan penalti.

“Kami telah mengesan mereka, apa yang telah mereka lakukan dengan kelab mereka dalam jangka masa yang panjang dan apa yang telah mereka tunjukkan dalam latihan juga.

“Itulah proses yang berjaya bagi kami di Rusia dan Liga Negara Eropah dan yang pasti ia tidak berjaya,” katanya.

Southgate mengakui kekurangan ketenangan pasukannya mengawal bola terbukti membawa padah kerana membiarkan Itali menemui semula ketenangan setelah gol pembukaan Shaw.

“Kami bermula dengan baik. Mereka pasti mempunyai tempoh di mana mereka kembali dalam permainan.

“Kami tidak bukup baik mengawal bola di peringkat awal pada babak kedua. Kekurangan ketenangan kami mengubah permainan. Cara mereka menggunakan bola lebih baik berbanding kami,” ujar  Southgate.

Kekalahan England juga menyaksikan pemimpin politik dan ketua bola sepak di Britain meluahkan rasa jijik kepada  para peminat dan penyokong  yang melakukan penderaan perkauman dengan menyasarkan bintang Three Lions  termasuk tiga pemain kulit hitam atas kegagalan menyempurnakan sepakan penalti.

Namun laman web Twitter, Instagram dan Facebook menghapuskan akaun yang menyalahgunakan platform itu dan berjanji untuk menyiasat penyalahgunaan di platform berkenaan.

Justeru, Southgate  mengecam tindakan itu secara secara online dan tidak dapat  dimaafkan.

“Sebahagian daripadanya berasal dari luar negara, kami dimaklumkan perkara ini tapi ada sebahagiannya dari negara ini,” katanya.

“Kami menjadi cahaya untuk membawa semua orang bersama dan pasukan kebangsaan mewakili semua orang.”

Pemain England, Marcus Rashford, Jadon Sancho dan Bukayo Saka menjadi mangsa perkauman di Instagram dan Twitter dengan ramai menyalahkan mereka.

Walaupun sebahagian daripada mengakui sebagai penyokong England menggunakan cercaan untuk menyalahkan trio itu sebagai punca kekalahan dengan serangan mesej tertulis tanda pagar “forza italia”

Perdana Menteri Boris Johnson turut berkata pasukan England ‘melakukan sejarah’ dan ‘membawa kegembiraan ke negara ini.’

“Kepada mereka yang menggunakan isu perkauman kepada beberapa pemain, ia sungguh memalukan dan anda merangkak di bawah batu di mana anda muncul,” katanya.

Dengan situasi yang berlaku itu, maka adalah mudah untuk menyimpulkan bahawa dunia bola sepak bukanlah ‘nikmat selamanya’ buat pemain-pemainnya yang memiliki habuan yang tinggi kerana jika menang, anda akan dijulang tetapi andai tewas…bersedialah untuk ditendang.

See author's posts


Sijun sabar menunggu tuaian gaharu

Pokok gaharu atau nama saintifiknya, Aquilaria malaccensis merupakan sejenis tanaman yang hidup dalam hutan hujan tropika dan mempunyai pelbagai manfaat yang mampu mendatangkan pulangan yang lumayan kepada pengusaha tanaman tersebut.

Meskipun tidak menyertai kursus penanaman gaharu berikutan dengan kurang informasi, ia tidak memtikan hasrat seorang rakyat tempatan Sarawak untuk mencuba menanam pokok gaharu dengan harapan mampu menjadi pengusaha tanaman tersebut yang berjaya. Sijun Jumpot, 55, seorang penduduk tempatan yang berasal dari Nanga Bangkit Entabai mengakui idea bagi menanam pokok gaharu tersebut timbul apabila beliau dimaklumkan oleh pelbagai suku kaum di pedalaman bahawa tumbuhan tersebut mempunyai pelbagai manfaat dan mampu memberikan pulangan yang lumayan setelah ia dewasa.CERITA DI SEBALIK PENANAMAN POKOK GAHARUSijun mengakui bahawa usaha dalam menanam pokok gaharu tersebut telah dimulakan sejak tahun 2010, yakni 11 tahun yang lalu.“Saya memperoleh anak pokok gaharu apabila saya bekerja di bahagian pedalaman di Lawas dan ia selalunya tumbuh di bahagian kaki bukit.“Setelah saya melihat masyarakat orang Ulu ramai yang berminat untuk menanam gaharu dan saya dimaklumkan bahawa ia mempunyai banyak manfaat dan mampu memberikan pulangan yang lumayan setelah ia dewasa, saya mencuba nasib untuk menanamnya,” maklum beliau.CABARAN YANG DIHADAPISijun mengakui bahawa proses untuk mengusahakan tanaman tersebut bukan proses yang mudah dan pelbagai cabaran dilaluinya.“Antara cabaran yang dihadapi untuk memulakan proses penanaman ini ialah masalah pengangkutan kerana untuk membawa ia dari kawasan pedalaman Lawas ke Julau memerlukan masa yang lama melalui tiga jenis pengangkutan iaitu melalui udara, darat dan air.“Anak-anak pokok tersebut dibawa dari Lawas ke Miri menggunakan kapal terbang. Setibanya di Miri, ia dibawa ke Sarikei dan seterusnya ke Nanga Entaih, Julau menggunakan jalan darat.“Akhirnya, ia dibawa menggunakan jalan air dari Nanga Entaih ke rumah panjang. Oleh itu, banyak pokok yang mati sebelum tiba di destinasi kerana tempoh perjalanan yang panjang.“Selain itu, saya yang sekadar mencuba nasib ini tidak pernah mengikuti mana-mana kursus bagi menanam pokok gaharu kerana belum pernah mendengar maklumat mengenai kursus tersebut.“Maka, pokok-pokok gaharu yang saya tanam, ia hanya tumbuh seperti sediakala akan tetapi tidak pernah didapatkan hasilnya,” luah beliau yang masih bersemangat untuk mengusahakan tanaman tersebut.HARAPANMeskipun kurang info mengenai tanaman tersebut termasuk cara-cara menjaganya dan memperoleh hasil daripada pokok gaharu yang telah dewasa, Sijun menaruh harapan yang besar agar usaha beliau tidak sia-sia.“Saya berharap pihak yang bertanggungjawab mampu mengadakan kursus penanaman dan penjagaan pokok gaharu kerana saya percaya masih ramai yang belum mengetahui manfaat tanaman tersebut.“Selain itu, saya juga berharap usaha saya akan membuahkan hasil suatu hari nanti dan mampu meneruskan usaha ini sehingga mendapatkan pulangan yang lumayan,” jelas beliau ketika ditemui Utusan Sarawak.

Oleh RYNNA SHA’ERRA

See author's posts


Tindakan segera perlu dilakukan

ORANG ramai juga disarankan untuk meningkatkan tahap kebersihan kendiri dan kanak-kanak sepertimemastikan kebersihan tangan dan hanya menggunakan air yang telah dimasak untuk tujuan minum danmasakan. Foto BERNAMA

KRISIS pandemik Covid-19 berlarutan hampir dua tahun di seluruh dunia menyebabkan ramai lupa tentang bahaya hepatitis dalam kehidupan seharian mereka.

Hepatisis merupakan sejenis penyakit yang menyebabkan keradangan hati akibat jangkitan virus.

Menurut Pakar Bedah Am, Hepatobiliari-Pankreas dan Trauma, Hospital Pakar KPJ Tawakkal Kuala Lumpur, Dr. Affirul Chairil Ariffin, terdapat lima jenis penyakit hepatitis yang dikategorikan sebagai A, B, C, D dan E yang mana kesemuanya berpunca daripada faktor berbeza.

Katanya, virus hepatitis A dan E adalah jangkitan akut yang biasanya disebabkan oleh pengambilan makanan atau air tercemar.

“Sementara itu bagi virus hepatitis jenis B, C dan D pula ujarnya, berjangkit melalui darah atau cecair badan yang boleh menjadi penyakit kronik dan merupakan punca utama kepada sirosis (perut) hati dan kanser hati,” katanya melalui laporan salah satu media tempatan sebelum ini.

TIDAK DIKETAHUI PENYEBABNYA

Bagaimanapun, pada 23 April lalu Pertubuhan Kesihatan Sedunia (WHO) melalui WHO Event Information Site (EIS) melaporkan kejadian ‘Hepatitis Akut yang Tidak Diketahui Penyebabnya’ berlaku dalam kalangan kanak-kanak berusia antara satu bulan hingga 16 tahun.

Malah sehingga 21 April 2022, WHO telah menerima laporan sebanyak 169 kes melibatkan 12 negara dengan United Kingdom melaporkan bilangan kes tertinggi sebanyak 114.

Negara lain yang turut melaporkan kes adalah Sepanyol, Israel, Amerika Syarikat, Denmark, Ireland, Itali, Belanda, Perancis, Norway, Belgium dan Romania dengan setakat ini hanya satu kematian dilaporkan.

Memetik laporan Astroawani baru-baru ini, seorang kanak-kanak lelaki tempatan berumur empat tahun 11 bulan di Sabah disyaki mengalami Hepatitis Akut yang Tidak Diketahui Penyebabnya pada Mac 2022.

Kanak-kanak lelaki itu dilaporkan mengalami gejala jaundis, demam, kurang selera makan, loya dan muntah telah mendapatkan rawatan di sebuah hospital.

TINDAKAN SEGERA PERLU DILAKUKAN

Menteri Kesihatan, Khairy Jamaluddin berkata, fungsi hepar kanak-kanak ini semakin merosot sehingga memerlukan transplantasi hepar pada 30 Mac 2022 di sebuah hospital di Lembah Klang dan telah discaj dari hospital pada 21 April 2022 dalam keadaan sihat.

“Siasatan awal mendapati kanak-kanak ini tidak mempunyai sejarah penyakit lain selain jangkitan SARS-CoV-2.

“Siasatan masih lagi dijalankan untuk menentukan sama ada kes ini memenuhi kriteria “Hepatitis Akut yang Tidak Diketahui Penyebabnya,” ataupun tidak,” katanya dalam satu kenyataan pada Jumaat.

Selain itu, Pakar Perubatan Kesihatan Awam Universiti Malaysia Sarawak (UNIMAS), Profesor Madya Dr. Helmy Azmi berpendapat, tindakan segera perlu dilakukan oleh pihak berkaitan terutama kerajaan negeri dengan memperkasakan surveilans atau pemantauan epidemiologi.

Beliau berkata, pemantauan terhadap penyakit hepatitis atau individu yang disyaki mengalami gejala tersebut seperti yang dilaporkan Pertubuhan Kesihatan Sedunia wajar dilaksanakan segera.

“Pemantauan tersebut perlu melibatkan semua fasiliti kesihatan termasuk klinik komuniti, klinik kesihatan dan hospital awam mahupun swasta,” katanya kepada Utusan Sarawak semalam.

AMBIL TAHU GELAJA HEPATITIS

Sementara itu, beliau turut menasihati ramai supaya mengambil tahu gejala-gejala hepatitis seperti kekuningan (jaundis) pada kulit dan mata, muntah-muntah, kencing yang berwarna gelap, najis keputihan dan sentiasa keletihan, agar mereka boleh segera mendapatkan rawatan di klinik yang terdekat.

Bagi kanak-kanak yang mempunyai gejala muntah dan cirit-birit katanya, dapatkan rawatan dengan segera di samping pastikan tidak menghadiri sekolah atau tadika sehingga 48 jam selepas gejala berakhir.

Selain itu tambah Dr. Helmy, kerjasama antara semua agensi terlibat perlu dilakukan terutama bersama dengan pihak akademia bagi melihat kembali kes-kes disyaki hepatitis yang tidak diketahui puncanya berlaku tahun ini.

“Kita perlukan satu rujukan dasar – adakah kes tersebut mempunyai perkaitan epidemiologi dari segi organisma, pencemaran alam atau adakah kita sedang berdepan dengan sesuatu varian virus yang baru?

“Di samping itu, orang ramai juga disarankan untuk meningkatkan tahap kebersihan kendiri dan kanak-kanak seperti memastikan kebersihan tangan dan hanya menggunakan air yang telah dimasak untuk tujuan minum dan masakan,” ujar beliau lagi.

Dalam perkembangan berkaitan, Dr. Helmy berkata tiada bukti untuk mengaitkan hepatitis tersebut dengan vaksin Covid-19 justeru, masyarakat umum seharusnya tidak mengeluarkan sebarang spekulasi yang boleh mencetuskan kekeliruan dan sebagainya.

Mengulas lanjut katanya, ia kerana menerusi laporan kes-kes hepatitis akut tersebut baru-baru ini, kebanyakan pesakit adalah kanak-kanak berusia kurang dari lima tahun yang masih belum menerima vaksin Covid-19.

Oleh SYAMIMI HUSNA

See author's posts


Pintu masuk pagar utama MPP ditutup sementara

KUCHING: Pelawat-pelawat yang mengunjungi Pejabat Majlis Perbandaran Padawan (MPP) adalah diingatkan untuk meletak kenderaan dan motosikal di kawasan luar pejabat berkenaan.

Ini adalah disebabkan pintu masuk pagar utama ke pejabat tersebut akan ditutup buat sementara waktu bagi kerja-kerja pembinaan.

Pihak MPP menerusi laman rasmi Facebooknya memohon maaf untuk segala kesulitan kepada para pelawat yang berurusan di pejabat berkenaan.

See author's posts


PBBL sedia terima penangguhan

FAIZAL BUJANG

TUAN rumah ‘Bahagian Limbang’ siap sedia menghadapi kemungkinan berlaku penangguhan kejohanan berprestij anjuran Persatuan Bola Sepak Sarawak (FAS) iaitu Piala Sarawak 2020 ke satu tarikh bahari.

Itupun seandainya badan induk berkenaan (FAS) mengarah untuk berbuat demikian demi keselamatan semua pihak berikutan kebimbangan penularan virus Covid-19 yang melanda negara serta dunia ketika ini.

Setiausaha Kehormat Persatuan Bola Sepak Bahagian Limbang (PBBL), Abdul Ajis Kon Mohamad Ghazali Ismail memberitahu, pihaknya siap sedia menghadapi kemungkinan jika ada arahan untuk menangguh kejohanan berprestij itu.

“Tiada masalah bagi kita sekiranya ada arahan untuk menangguh kejohanan Piala Sarawak 2020.

“Lagipun, kita tahu situasi semasa negara ketika ini masih belum selamat dan jika ditangguh ia adalah langkah terbaik,” ujar beliau.

Menurut Abdul Ajis, tarikh untuk penganjuran kejohanan itu masih belum dimuktamadkan lagi walaupun Bahagian Limbang telah diberi mandat untuk menjadi tuan rumah.

Ini kerana katanya, mesyuarat khas pihaknya (PBBL) dan badan induk tertinggi FAS yang sepatutnya berlangsung hujung bulan Mac lalu bagi menetapkan tarikh tersebut terpaksa ditangguh selepas kerajaan mengumumkan Perintah Kawalan Pergerakan (PKP).

“Kita berharap situasi akan kembali pulih sepenuhnya sekali gus membolehkan mesyuarat tersebut dilangsungkan,” tambah beliau lagi.

Perancangan awal FAS yang mahu penganjuran Piala Sarawak 2020 berlangsung hujung tahun.

See author's posts


Man City benam Bournemouth

MANCHESTER City terus meletakkan Bournemouth dalam situasi tersedak untuk mengelak penyingkiran dengan kemenangan 2-1 semalam di Stadium Eithad.

City telah menikmati kemenangan besar di luar padang sejak minggu ini dengan rayuan mereka ke Mahkamah Timbang Tara untuk Sport membatalkan penggantungan dua musim untuk bermain dalam pertandingan Eropah, membebaskan anak buah Pep Guardiola untuk bermain dalam Liga Juara-Juara UEFA  musim depan.

Guardiola meninggalkan Aymeric Laporte, Kevin De Bruyne, Raheem Sterling dan Riyad Mahrez di bangku pemain simpanan menentang Bournemouth untuk memastikan mereka segar untuk beraksi Wembley, tetapi City masih memiliki kualiti yang terlalu tinggi dengan prestasi David Silva dan Gabriel Jesus.

Silva menunjukkan mengapa ketiadaan dia akan begitu dirasai apabila dia meninggalkan kelab pada akhir musim ini, dengan pemain tengah ini menyempurnakan sepakan percuma ke bahagian bawah palang gol setelah enam minit.

Jesus begitu kejam pada minit ke-39 ketika dia melepaskan diri di antara dua cabaran lemah Bournemouth sebelum melepaskan percubaan  ke sudut jauh untuk menjaringkan gol dalam perlawanan ketiga berturut-turut.

City akhirnya melepaskan gol buat kali pertama dalam lima perlawanan di tempat sendiri sejak liga disambung semula apabila David Brooks menyudhakan hantaran silang Callum Wilson dua minit sebelum tamat.

“Ini adalah permainan yang sangat sukar. Kami bermula dengan baik pada 10 atau 15 minit pertama babak kedua tetapi kemudian kami menghadapi masalah dalam serangan kami,” kata Guardiola.

Kekalahan menyebabkan Bournemouth kekal tiga mata di bawah zon selamat di belakang Watford dan West Ham, yang berhadapan satu sama lain pada hari Sabtu. – AFP

See author's posts


100 mangsa banjir terima sumbangan

MARUDI : Borneo MA Smart Vendors Sdn.Bhd. tampil menyampaikan sumbangan RM5,000 kepada 100 mangsa banjir di Kampung Long Bemang.

Pengerusi Dewan Usahawan Bumiputera (DUBS) cawangan Marudi,  Mujan Lah yang turut serta menyerahkan bantuan tersebut berkata, sumbangan itu sedikit sebanyak membantu mangsa-mnagsa banjir yang terlibat untuk membersih rumah selepas banjir.

Sebelum itu DUBS Marudi turut menyumbang bakul makanan kepada mangsa-mangsa yang terlibat banjir di Kampung Long Benang  dan Kampung Long Beruang.

Penduduk yang terlibat banjir manzahirkan terima kasih kepada pihak yang telah menyumbang bantuan berkenaan bagi meringankan beban mereka.

Dalam pada itu, Mujan  meminta organisasi-organisasi lain supaya sudi tampil menyumbang bantuan bagi meringankan beban mereka yang di telah dilanda banjir sebanyak tiga kali dalam tahun ini.

See author's posts


Idealisme Perikatan Borneo

KEWUJUDAN GRS-BN mengiktiraf bahawa hakikatkewujudan BN dalam satu gabungan lain dan tidak dalam GRS, namun kerajaan negeri yang ada pada hari ini ialah GRS dan juga BN, dan hal sedemikian ini sudah dipersetujui bersama memandangkan parti itu merupakan sebahagian daripada kerajaan ditubuhkan pada PRN Sabah yang lepas, sebagaimana ditegaskan Ketua Menteri Sabah, Datuk Hajiji Noor baru-baru ini.

BARU-baru ini Presiden Parti Sarawak Bersatu (PSB) mengumumkan bahawa parti pembangkang di Sarawak dan Sabah sedang berunding dengan parti pembangkang untuk Perikatan menubuhkan satu pakatan yang diberi nama Perikatan Borneo. Matlamat Perikatan Borneo adalah untuk menjadi kuasa ketiga dalam arena politik Persekutuan.

Sudah tentu kuasa pertama ialah blok parti yang sedang memerintah negara, iaitu Perikatan Nasional yang terdiri daripada Bersatu, Pas, Barisan Nasional, Gabungan Parti Sarawak (GPS), selain parti STAR, SAPP dan Gerakan. Kuasa kedua pula ialah blok Pakatan Harapan yang terdiri daripada Parti Keadilan Rakyat (PKR), DAP dan Amanah. Selain itu, terdapat pelbagai parti politik seperti parti Muda, Pejuang, Parti Bangsa Malaysia, Parti Kuasa Rakyat, Parti Putra, Parti Warisan dan pelbagai parti serpihan dan baharu.

Matlamat menjadi kuasa ketiga ini bermakna usaha untuk merapatkan hubungan parti-parti politik di Sabah dan Sarawak yang dilihat mampu mengukuhkan kedudukan parti, strategi dan perluasan pengaruh masing-masing dalam konteks besar. Dalam konteks jangka panjang, perikatan ini mahu menjadi gerakan kuasa yang besar dan mahu memberikan impak besar kewujudan mereka. Sudah tentu impak yang menjadi sasaran mereka adalah menjadi kuasa penentu, khususnya  untuk menentukan kedudukan dalam jawatan tertinggi negara, iaitu jawatan Perdana Menteri.

Wadah berpolitik

Sebagaimana dalam pergelutan selepas Langkah Sheraton apabila berlakunya calon Perdana Menteri, Tun Mahathir pernah mencadangkan Shafie Apdal menjadi calon Perdana Menteri dan menolak Anwar Ibrahim selaku Presiden PKR sebagai Perdana Menteri. Cadangan ini menimbulkan ketidakpuasan PKR. Berdasarkan situasi ini, sudah tentu dengan adanya Perikatan Borneo, cadangan Shafie Apdal untuk memegang jawatan tertinggi tersebut semakin kuat kerana seolah-olah mewakili keseluruhan suara Borneo, meskipun GPS pasti tidak bersetuju dengan cadangan tersebut kerana pastinya mereka tidak mahu ketinggalan dalam persaingan tersebut sekiranya persaingan jawatan berkenaan dilihat terbuka.

Tambahan pula, GPS dilihat gabungan yang lebih stabil dan mempunyai jumlah kerusi yang jauh lebih besar daripada PSB dan Warisan setakat ini. Namun, GPS dilihat lebih mementingkan dan berfokus pada pengukuhan ekonomi pembangunan setempat daripada perebutan jawatan tersebut. Tambahan pula, GPS dilihat mesra dengan mana-mana parti di Semenanjung Malaysia asalkan kepentingan Sarawak terus diberikan perhatian dan peruntukan pembangunan semakin dipertingkatkan.

Persediaan menghadapi PRU

Presiden PSB menyatakan perlunya Perikatan Borneo adalah untuk memastikan terdapat persiapan yang mencukupi untuk menghadapi Pilihan Raya Umum Ke-15 (PRU-15). Terdapat pelbagai pihak kini menjangka PRU akan diadakan sebelum tempoh penggal tamat. Lagipun, bukanlah sesuatu yang luar biasa apabila pembubaran Parlimen dilakukan sebelum tempoh akhir. Sentimen yang ada sekarang pula dilihat kurang menentu apabila terdapat suasana yang agak dingin dalam Perikatan Nasional, khususnya  antara  parti PAS, Bersatu dengan Barisan Nasional yang sering bersaing dari segi pengaruh dan mengekalkan kedudukan.  Maka, kemungkinan PRU diadakan lebih awal bukanlah suatu yang andaian yang tidak mempunyai asas yang kuat.

Apabila ikatan hubungan politik Sabah dan Sarawak diperkukuh, maka nama Perikatan Borneo akan memberikan persepsi bahawa ini adalah hubungan yang lebih besar  antara Sabah dan Sarawak, walaupun tidak semua parti politik di Sabah dan Sarawak menyertainya. Ia lebih kepada strategi untuk menarik sokongan rakyat di kedua-dua negeri tersebut agar menyokong parti yang bakal bernaung di bawah blok Perikatan Nasional. Ia juga dilihat akan mampu memperjuangkann kedudukan dalam konteks isu-isu melibatkan Persekutuan. Maknanya, perbincangan isu-isu yang berbangkit dalam Sabah dan Sarawak akan dilihat sebagai suara yang dikongsi bersama aspirasi rakyat.

Kebimbangan Kewujudan GRS-BN

Sebenarnya apa-apa yang berlaku ini boleh dikaitkan dengan perkembangan semasa, khususnya dalam landskap politik negeri Sabah. Hal ini kerana, baru-baru ini Kerajaan Negeri Sabah kini dikenali sebagai Gabungan Rakyat Sabah (GRS)-Barisan Nasional (BN) yang memancarkan saling mengiktiraf antara satu sama lain, khususnya apabila bekerjasama dalam kedua-dua gabungan parti pada Pilihan Raya Negeri (PRN) Sabah ke-16 pada September 2020.

Kewujudan GRS-BN mengiktiraf bahawa hakikat kewujudan BN dalam satu gabungan lain dan tidak dalam GRS,  namun kerajaan negeri yang ada pada hari ini ialah GRS dan juga BN, dan hal sedemikian ini sudah dipersetujui bersama memandangkan parti itu merupakan sebahagian daripada kerajaan ditubuhkan pada PRN Sabah yang lepas, sebagaimana ditegaskan oleh Ketua Menteri Sabah, Datuk Hajiji Noor baru-baru ini.

Situasi ini menunjukkan bahawa ikatan parti-parti membentuk Kerajaan Negeri Sabah semakin kukuh walaupun sebelum ini hubungan Bersatu dan UMNO dilihat dingin di Sabah. Sudah pasti pemulihan hubungan tersebut dilihat sebagai ancaman oleh parti-parti pembangkang, khususnya parti yang berasaskan parti tempatan, khususnya parti Warisan dan sekiranya tidak ada membuat apa-apa tindakan untuk menggerakkan sentimen sokongan, maka parti Warisan akan tenggelam dalam radar politik di Sabah. Lebih-lebih lagi, terdapat beberapa wakil rakyat Warisan telah keluar parti kerana mengakui parti tersebut sudah hilang hala tuju dan jika hal sedemikian ini berterusan, maka Warisan akan terus pudar dalam arus politik Sabah dan prestasi ini akan mempengaruhi dan boleh menjejaskan cita-cita parti Warisan  untuk menjadi parti parti yang berkembang di peringkat nasional dan bertapak di Semenanjung Malaysia.

See author's posts


46 JUTA penduduk Perancis ‘berkurung’

Paris: Perancis menguatkuasakan perintah berkurung pada waktu malam membabitkan dua pertiga daripada penduduk iaitu kira-kira 46 juta orang mulai malam kelmarin.

Ia susulan peningkatan kes jangkitan Covid-19 yang melepasi sejuta di negara itu.

Presiden Perancis Emmanuel Macron berkata, perintah berkurung itu akan berkuat kuasa selama enam minggu.

Minggu lalu, perintah berkurung itu dikuatkuasakan di Paris dan lapan bandar utama lain di negara itu.

Bagaimanapun, dengan perkembangan terbaharu itu, perintah sama dikuatkuasakan di 38 kawasan lain.

Perintah berkurung itu antara jam 9.00 malam hingga 6.00 pagi.

Di Geneva, negara-negara di hemisfera utara kini berdepan detik sukar dalam melawan penularan Covid-19, kata Pertubuhan Kesihatan Sedunia (WHO).

Menurut organisasi itu, terdapat banyak negara di bahagian berkenaan yang kini menyaksikan lonjakan kes baharu.

“Tempoh beberapa bulan lagi akan menjadi amat getir dan sebahagian daripada negara berkenaan berada di landasan yang buruk,” kata Ketua WHO Tedros Adhanom Ghebreyesus menerusi sidang media secara maya.

Beliau berkata, terlalu banyak negara berkenaan kini merekodkan peningkatan kes baharu Covid-19 dan ia menyebabkan kapasiti unit rawatan rapi (ICU) di negara berkenaan menghampiri atau melebihi kapasiti.

“Kita menggesa pemimpin negara untuk mengambil langkah sewajarnya untuk mengelak lebih ramai yang terkorban,” katanya.

Covid-19 sudah menjangkiti hampir 42 orang dan membunuh 1.1 juta orang sejak pertama kali dikesan di China, Disember tahun lalu, berdasarkan kiraan AFP.

Maria Van Kerkhove, yang mengetuai pasukan teknikal Covid-19 WHO pula berkata, situasi amat membimbangkan di Eropah apabila hampir separuh kes baharu direkodkan dalam tempoh 24 jam lalu adalah dalam kalangan negara di benua berkenaan.

“Kita bukan sahaja melihat peningkatan kes di banyak bandar di Eropah, tetapi kapasiti ICU juga akan menghampiri maksimum dalam masa beberapa minggu lagi,” katanya.

Sementara itu, Korea Selatan mencatat peningkatan kes Covid-19 tertinggi dalam tempoh 40 hari dengan kebanyakan jangkitan dilaporkan di hospital dan pusat jagaan.

Di sebuah rumah jagaan di Namyangju, timur Seoul, penghuni terpaksa diasingkan selepas lebih 30 pekerja dan penghuni pusat itu disahkan positif.

Kira-kira 120 jangkitan dikaitkan dengan sebuah hospital di Gwangju yang berdekatan dengan pusat jagaan berkenaan.

Sebanyak 155 kes baharu diumumkan semalam oleh Badan Pengawalan dan Pencegahan Penyakit Korea menjadikan jumlah keseluruhan kes jangkitan di negara itu meningkat kepada 25,698 kes serta 455 kematian.

Agensi itu memberitahu sebanyak 138 kes baharu membabitkan jangkitan tempatan, kebanyakannya dilaporkan dari kawasan ibu kota, negara itu.

Sekurang-kurangnya 17 kes baharu berkaitan dengan jangkitan luar termasuk penumpang yang datang dari Perancis, Kuwait, Nepal, Bangladesh dan Jepun.

Penyebaran virus itu sudah berlarutan beberapa bulan, kini menimbulkan kebimbangan baharu selepas negara itu mula melonggarkan sekatan jarak sosialnya minggu lalu dalam usaha merancakkan ekonomi yang semakin lemah.

Perniagaan berisiko tinggi seperti kelab malam dan bar karaoke telah dibuka semula sementara peminat kembali ke gelanggang sukan profesional.-AFP

See author's posts


Kerajaan bakal bantu penjaja

HENRY B SIYU

MUKAH: Wakil
rakyat tempatan berharap kerajaan negeri dapat membantu penjaja  di Mukah yang terjejas atas Perintah Kawalan
Pergerakan(PKP).

Antara yang  terjejas, ujar
Ahli Dewan Undangan Negeri(ADUN) Balingian, Abdul  Yakub Arbi, ialah penjaja kecil-kecilan yang
terpaksa berhenti beroperasi, umpamanya di Pasar Tamu yang diarah tutup mulai
20 hingga  31 Mac.

“Pandangan saya bila perintah kawalan dikuatkuasakan
penjaja kecil-kecilan juga terjejas.
Justeru, saya ingin memberi cadangan atau pandangan supaya kerajaan
negeri dapat membantu penjaja tamu atau penjaja yang terjejas atas penutupan
market tamu atau gerai  yang  terpaksa di tutup atas perintah kawalan
pergerakan  kerajaan,” katanya.

Katanya, bantuan itu mungkin boleh dibuat melalui
pembayaran ‘one-off’ atau kaedah lain seperti dikecualikan bayaran permit atau
sewa.

“Contoh kerajaan negeri di semenanjung sudah mengambil
pendekatan itu. Kita mengetahui bahawa majoriti penjual-penjual di pasar tamu
adalah dari kalangan yang miskin. Ini hanya pandangan saya. Sama-sama kita
menjaga rakyat kita Sarawak yang tercinta ini,” katanya lagi.

Beliau juga menyatakan sokongan terhadap tindakan yang diambil kerajaan pusat yang mengarahkan tentera untuk bantu polis dalam memantau PKP supaya dipatuhi.

Selain itu, Yakub juga bersetuju dengan pendekatan yang diambil kerajaan negeri  yang menggunakan penjejakan dan pemetaan digital dalam usaha mengenalpasti  mereka yang  dikuarantin, termasuk menanda hotspot jangkitan covid 19.

“ Saya  menyokong
tindakan yang diambil oleh kerajaan untuk memastikan perintah kawalan
pergerakan dapat dibuat dengan baik dan berkesan. Lebih-lebih  lagi kes Covid 19 kita  kini yang telah mencecah lebih daripada 1000  kes . Saya mohon  orang ramai dan netizen untuk tidak hanya
ambil lewa kaedaan yang semakin serius ini. Saya berharap netizen ikutlah
arahan perintah kawalan pegerakan ini dengan serious dan saya doakan semoga
kita semua selamat di bawah lindungan Allah,” katanya.

See author's posts


KELUARGA MALAYSIA DIPERSETUJUI

KUALA LUMPUR: Datuk Seri Ismail Sabri Yaakob berkata, beliau dan tiga pemimpin utama parti pembangkang dalam satu pertemuan hari ini bersetuju mewujudkan keadaan lebih kondusif dalam pelbagai perkara untuk rakyat dan negara dalam konteks Keluarga Malaysia.

Ke arah itu, perdana menteri berkata, kesemua pemimpin iaitu Presiden Parti Keadilan Rakyat (PKR) Datuk Seri Anwar Ibrahim, Presiden Parti Amanah Negara (Amanah) Mohamad Sabu dan Setiausaha Agung DAP Lim Guan Eng, bersetuju peri pentingnya kebebasan badan kehakiman, reformasi institusi dan tatakelola kerajaan yang baik.

“Persetujuan bersama turut dicapai dalam memperkasa fungsi Parlimen Malaysia sebagai institusi yang bertanggungjawab dan konstruktif, menyemak dan mengimbang tadbir urus eksekutif supaya lebih telus dan memenuhi kehendak rakyat,” katanya dalam satu kenyataan semalam.

Usaha sama dengan pihak pembangkang ini disuarakan Ismail Sabri dalam ucapan sulungnya sebagai perdana menteri Ahad lepas, dengan menawarkan ruang kepada kepimpinan pembangkang untuk menganggotai Majlis Pemulihan Negara dan Jawatankuasa Khas Menangani Covid-19.

Perkara sama sekali lagi disebut Ismail Sabri dalam lawatan kerja sulungnya di Yan, Kedah, pada Isnin lalu.

Mengulas lanjut mengenai pertemuan lebih sejam semalam, perdana menteri berkata, ia juga tertumpu kepada agenda kepentingan rakyat dalam mencari titik persamaan terbaik bagi menangani krisis pandemik Covid-19.

Ini termasuk dalam menjaga nyawa dan keselamatan diri daripada ancaman wabak dan membebaskan rakyat daripada cengkaman ekonomi berikutan kehilangan pekerjaan dan pendapatan.

Ismail Sabri berkata, ia juga diadakan bagi menjunjung dan merealisasikan titah hasrat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk meredakan suhu politik dalam negara. -Bernama

See author's posts


337 ketua isi rumah pindah 22 Ogos ini

SIDANG MEDIA… Datuk Dr. Abdul Rahman Junaidi ketika ditemui pemberita selepas merasmikan Majlis Penangguhan Seminar Zakat Bersempena Sambutan Maal Hijrah 1444h Peringkat Negeri Sarawak di Dewan Pusat Islam Tun Abg Salahuddin, UNIMAS di Kuching semalam.

KUCHING: Sebanyak 337 ketua isi rumah (KIR) dari tiga buah Kampung Seberang Hilir akan berpindah ke perumahan baharu di kawasan Darul Hana pada 22 Ogos ini.

Timbalan Menteri Utiliti dan Telekomunikasi (Utiliti) Datuk Dr Abdul Rahman Junaidi berkata, tiga buah kampung tersebut ialah dari Kampung Panglima Seman Lama, Kampung Semarang dan juga kampung Lot Tambahan (berdekatan dengan MYDIN).

Katanya, seperti yang telah kita putusakan di peringkat pengurusan pembangunan Darul Hana bahawa tarikh 22 Ogos merupakan hari perpindahan kumpulan pertama masyarakat kampung ke kawasan bangunan Darul Hana.

“Mereka ini telah pun menyambut undi rumah masing-masing dua bulan lepas dan bersedia berpindah ke rumah masing-masing.

“Jadi pada 22 Ogos ini pada Isnin Premier Sarawak (Datuk Patinggi Tan Sri Abang Johari Tun Openg) akan menyampaikan kunci rumah, geran tanah dan pampasan perpindahan kepada ketua-ketua isi rumah selepas itu bolehlah mereka berpindah ke rumah masing-masing,” katanya.

Beliau berkata demikian ketika ditemui pemberita selepas merasmikan Majlis Penangguhan Seminar Zakat Bersempena Sambutan Maal Hijrah 1444h Peringkat Negeri Sarawak Di Dewan Pusat Islam Tun Abg Salahuddin, UNIMAS, semalam.

Dr Abdul Rahman berkata, mengenai bekalan bil elektrik dan air semuanya sudah dipasang.

“Kemudahan asas seperti bekalan elektrik dan air semua sudah dipasang semua, jadi mereka tidak perlu memohon untuk menyambung elektrik kerana kita akan menggunakan bekalan elektrik yang ada di kampung untuk mereka gunakan di rumah baru.

“Jadi kemudahan asas utiliti sudah pun disediakan di kawasan Darul Hana,” katanya.

Ketika ditanya mengenai bilakah perpindahan bagi kumpulan kedua, beliau berkata ia akan dilakukan selepas siapnya fasa kedua pembinaan rumah di fasa 2 yang akan berlangsung hampir dalam tempoh masa dua tahun.

“Ia akan melibatkan kampung-kampung bersebelahan seperti Kampung Panglima Seman Ulu, Kampung Pulo Hulu dan yang lain.

“Sekarang ini rumah itu sedang dibina, jadi kita belum pasti bila ia siap sepenuhnya jadi kita harap selepas setahun maknanya pada tahun 2023 atau 2024, kerana kita anggarkan kita memerlukan tempoh antara lapan hingga sepuluh tahun untuk semua kampung untuk berpindah ke kawasan Darul Hana.

“Keluarga-keluarga tambahan kita akan sediakan perumahan di Kampung Sungai Berdaun di Jalan Sultan Tengah,” katanya.

Oleh JEAKQLEYN YACHO

See author's posts


Kongsi pengalaman divaksinasi

MIRI: Tiada wujud sebarang simptom negatif atau rasa tidak selera mahu pun kesakitan pada tangan, demikian kata Menteri Pengangkutan Sarawak, Datuk Lee Kim Shin yang berkongsi pengalamannya sehari selepas menerima suntikan vaksin Covid-19, pada Sabtu.

Beliau memberikan semangat kepada bakal penerima suntikan vaksin agar tidak perlu khuatir atau bimbang kerana kerajaan telah memastikan vaksin Pfizer-BioNTech selamat dan berkesan serta tidak membawa sebarang reaksi yang teruk terhadap tubuh badan.

“Prosedur suntikan juga di bawah jagaan rapi oleh panel anggota perubatan dan petugas-petugas di pusat.

“Mulai dari aliran sistem pendaftaran sehinggalah ke prosedur tamat suntikan adalah sangat terancang dan mematuhi Prosedur Operasi Standard (SOP) yang ketat,” katanya selepas meninjau keadaan Program Suntikan Vaksin Covid-19 fasa pertama di Pusat Pemberian Vaksin di Dewan Dato Permaisuri Permyjaya di sini semalam.

Sementara itu, Kim Shin yang juga merupakan menteri bertanggungjawab bagi Jawatankuasa Pengurusan Bencana Bahagian Miri berpuas hati dengan segala urusan vaksinasi di PPV tersebut yang dijalankan dengan teratur dan lancar.

Katanya, segala fasiliti dan kelengkapan yang digunapakai di PPV tersebut juga adalah baik manakala aliran sistem pendaftaran vaksinasi juga disusun dengan sistematik dan terancang serta mengikut panduan SOP yang dikeluarkan oleh Kementerian Kesihatan Malaysia (KKM).

“Orang ramai diseru untuk mendaftar menerusi aplikasi MySejahtera dengan telefon pintar atau bagi mereka yang tiada telefon pintar boleh mendaftar dengan mengisi borang di Pejabat Daerah, Ketua-ketua Kaum dan Masyarakat (KMKK) atau Jawatankuasa Penduduk di bawah Majlis Bandaraya Miri, Majlis Daerah Subis, Majlis Daerah Marudi khususnya untuk mendapatkan suntikan vaksin bagi fasa kedua dan ketiga yang akan datang.

“Pendaftaran awal ini bagi tujuan memudahkan urusan persiapan awal pegawai KKM seperti pengumpulan data jumlah penerima berdaftar,” katanya.

Turut hadir, Pegawai Kesihatan Bahagian Miri Dr. P. Raviwharmman, Pakar Perubatan Keluarga Klinik Kesihatan Tudan, Dr. Maurice Steve Utap.

Oleh LIONG CHAI LING

See author's posts


Duta Keamanan Prem Rawat cipta Rekod Dunia Guinness pada acara membaca buku

KUALA LUMPUR: Duta Keamanan terkenal Prem Rawat mencipta Rekod Dunia Guinness baharu apabila berjaya menarik bilangan penonton paling ramai dalam sesi pembacaan buku oleh seorang penulis.

Acara yang berlangsung pada 2 April di Lucknow, India itu menyaksikan Rawat membaca satu bab bukunya “Hear Yourself” dalam bahasa Hindi kepada lebih 114,000 penonton, mengatasi rekod sebelumnya seramai 6,786 orang.

“Hear Yourself” merupakan kisah-kisah dari zaman purba dan moden hasil pengalaman Rawat bertemu pelbagai orang, daripada tokoh agama, pemimpin politik sehinggalah banduan di beberapa penjara keselamatan tertinggi di dunia,” menurut kenyataan yang disediakan kepada Bernama.

Buku terbitan Harper Collins dalam bahasa Inggeris di Amerika Syarikat pada September 2021 itu, mencatat jualan buku terlaris New York Times.

Buku itu kini boleh didapati dalam beberapa bahasa lain termasuk Perancis, Sepanyol, Itali, Jerman dan Portugis.

“Buku dalam bahasa Hindi telah dikeluarkan di seluruh India dan antarabangsa,” kata kenyataan itu sambil menambah acara membaca buku itu dihadiri oleh orang kenamaan, cendekiawan, selebriti, pelajar dan individu daripada semua lapisan masyarakat.

Kenyataan itu juga menyebut bahawa rekod dunia baharu yang dilakar oleh Rawat juga melebihi rekod berbilang penulis sebelumnya iaitu seramai 20,264 penonton yang dipegang oleh pengarang Harry Potter, J.K. Rowling dan dua yang lain.

Dilahirkan di India Utara pada 1957, Rawat telah menyampaikan ucapan kepada ratusan juta orang di seluruh dunia pada acara langsung serta di TV dan radio.

Ucapan beliau telah diterjemah ke dalam lebih daripada 75 bahasa, dan beliau kerap dijemput untuk berucap di universiti dan forum dan acara antarabangsa berprestij. – Bernama

See author's posts


Tujuh petugas istana negara positif Covid-19

KUALA LUMPUR: Istana
Negara semalam mengesahkan tujuh petugasnya positif Covid-19 dan kini menjalani
rawatan di Hospital Kuala Lumpur, kata Datuk Pengelola Bijaya Diraja   Datuk Ahmad Fadil Shamsuddin.

Beliau berkata, Yang
di-Pertuan Agong Al-Sultan Abdullah Ri’ayatuddin Al-Mustafa
Billah Shah dan Raja Permaisuri Agong Tunku Hajah Azizah Aminah Maimunah
Iskandariah turut menjalani saringan kesihatan dan pengesanan Covid-19 dan
disahkan negatif.

“Lanjutan daripada proses saringan ini,
Seri Paduka Baginda berdua sedang menjalani kuarantin diri selama 14 hari,
mulai semalam,” katanya dalam satu kenyataan di sini
semalam.

Ahmad Fadil berkata,
sehubungan itui, Al-Sultan Abdullah telah dinasihatkan tidak mengadakan
pertemuan bersama Perdana Menteri Tan Sri Muhyiddin Yassin untuk mesyuarat
mingguan Pra-Kabinet yang dijadualkan Rabu lepas dan sesi-sesi berikutnya
sehingga situasi pandemik Covid-19 pulih.

“Seri Paduka Baginda menzahirkan
sokongan kepada pengumuman awal keputusan pelanjutan Perintah Kawalan
Pergerakan hingga 14 April ini. Seri Paduka Baginda turut berharap semua rakyat
Malaysia tabah menghadapi dugaan dan terus memberi sokongan kepada
petugas-petugas kesihatan dan keselamatan,” katanya.

Bersempena dengan
sambutan Hari Polis Ke-213 semalam, Yang di-Pertuan Agong turut menzahirkan
penghargaan dan ucapan terima kasih kepada warga Polis Diraja Malaysia (PDRM)
atas komitmen dan ketabahan menjalankan tanggungjawab dalam memastikan Perintah
Kawalan Pergerakan dipatuhi bagi membendung pandemik Covid-19 di negara ini.

Al-Sultan Abdullah   turut menitahkan Menteri di Jabatan Perdana
Menteri Datuk
Seri Dr
Zulkifli Mohamad Al Bakri, akan cadangan untuk melaksanakan solat hajat
serentak di seluruh negara pada hari yang akan ditentukan untuk kesejahteraan
rakyat Malaysia dalam menghadapi situasi terkini.

Rabu lepas Zulkifli
dalam kenyataannya berkata, menjunjung titah Yang di-Pertuan Agong agar rakyat
menunaikan solat di rumah atau tempat masing-masing bagi memutuskan rantaian
wabak Covid-19 di seluruh negara, sekali gus menangguhkan aktiviti masjid dan
surau bagi mematuhi perintah kawalan it.

Mengenai jangkitan
Covid-19 petugas Istana Negara Datuk Pengelola Bijaya Diraja berkata,
Kementerian Kesihatan Malaysia (KKM) sedang mengenal pasti punca jangkitan
Covid-19 itu dan Pusat Kesihatan Kepong sedang mengesan semua kontak rapat dan
mereka yang bertugas bersama tujuh petugas berkenaan.

“Kesemua kontak rapat dan kakitangan
tersebut telah diarahkan menjalani proses saringan jangkitan Covid-19. Untuk
memastikan pendedahan virus ini dapat dikawal dan dicegah di Istana Negara,
kesemua kontak rapat dan kakitangan tersebut turut diarahkan untuk menjalani
kuarantin selama 14 hari, mulai semalam,” katanya.

Ahmad Fadil berkata,
Istana Negara akan terus melaksanakan kerja-kerja   pembersihan dan pembasmian kuman yang
menyeluruh mengikut
garis panduan keselamatan dan kesihatan ditetapkan KKM.

Pihak pengurusan
Istana Negara sentiasa memastikan tahap kesihatan dan persekitaran kondusif
yang maksimum di Istana Negara mengikut tatacara serta panduan KKM.

“Langkah-langkah awal untuk memastikan
kesejahteraan para pegawai dan petugas   di Istana Negara sentiasa diberi keutamaan
oleh Seri Paduka Baginda dan ia telah dilaksanakan sebelum Perintah Kawalan
Pergerakan diumumkan.

“Istana Negara akan terus memberi
bekerjasama penuh kepada Kementerian Kesihatan Malaysia dalam memastikan
jangkitan pandemik ini dibendung dengan segera dan berkesan,”
katanya. – BERNAMA

See author's posts


Saberkas Taman Bintang anjur pertandingan futsal

BINTANGOR: Unit Pertubuhan Belia Kebangsaan Bersatu Sarawak (Saberkas) Taman Bintang menganjurkan pertandingan futsal.

Pertandingan futsal ini disertai oleh lima orang sepasukan dan disertai dari umur 16 hingga 40 tahun ke bawah dalam penyertaan belia-belia Taman Bintang.

Hadir untuk merasmikan pertandingan futsal tertutup itu ialah Ahli Dewan Undangan Negeri (ADUN) Meradong, Datuk Ding Koung Hiing.

Dalam ucapannya, beliau berharap peserta yang terdiri dari golongan belia bermain dalam semangat berpasukan yang tinggi.

“Jalinan kerjasama dalam pasukan akan diteruskan selepas berakhirnya pertandingan ini.

“Ini kerana perpaduan juga merupakan salah satu elemen yang amat baik untuk golongan belia bermuafakat tanpa mengira kaum, bangsa dan umur,” katanya.

Ding yang juga Pengerusi Saberkas Cawangan Meradong berkata, pertandingan futsal sesuai diadakan pada masa ini kerana musim cuti sekolah.

“Inilah langkah terbaik untuk mengalakkan golongan belia sentiasa mengadakan aktiviti senanam berbanding membuang masa bermain di rumah,” katanya.

Turut hadir Timbalan Pengerusi I Saberkas Cawangan Meradong, Khairulddin Qalam Daud dan Pengerusi Unit Saberkas Taman Bintang, Mohd Adzeri Malek.

Oleh EARL ANEK

See author's posts


Pastikan penduduk daftar divaksin

KUCHING: Ketua Masyarakat Ketua Kaum (KMKK) dalam kawasan Dewan Undangan Negeri (DUN) Pantai Damai perlu memastikan penduduk yang berusia 18 tahun ke atas berdaftar di bawah Program Imunisasi Covid-19 Kebangsaan.

Menteri Muda di Jabatan Ketua Menteri (Hal Ehwal Islam dan DBKU) Datuk Dr Abdul Rahman Junaidi berkata, pendaftaran mendapatkan adalah vaksin penting bagi membolehkan masyarakat mendapat pelindungan tambahan.

Malah menurutnya, vaksin tersebut juga akan memberi sokongan psikologi kepada penerima supaya lebih yakin dalam menempuhi kehidupan disebalik penularan Covid-19.

“Kalau boleh masyarakat di kawasan kita berada dalam senarai teratas dalam program vaksinasi ini.

“Oleh itu, kita perlu memastikan tiada masyarakat tertinggal,” katanya.

Beliau berkata demikian ketika berucap pada Majlis Minum Petang Bersama Ketua Masyarakat Ketua Kaum (KMKK) DUN N.4 Pantai Damai, Sabtu lalu.

Dr Abdul Rahman yang juga Menteri Muda Utiliti (Bekalan Air) menjelaskan, KMKK juga perlu bekerjasama dengan agensi kerajaan dalam mengekang Covid-19 daripada terus menular.

“Banyak perkara telah kita lakukan termasuk menghulurkan bantuan kepada keluarga yang terlibat dengan kuarantin di rumah.

“Jika ada lagi masyarakat di kawasan kita yang dikenakan kuarantin, maklumkan terus kepada agensi terlibat agar bantuan segera dapat disalurkan,” ujarnya.

Sementara itu, Dr Abdul Rahman berkata, setiap projek Program Transformasi Luar Bandar (RTP) yang dilaksanakan memerlukan pemantauan berterusan daripada Jawatankuasa Kemajuan dan Keselamatan Kampung (JKKK).

“Ia untuk memastikan setiap projek dilaksanakan dengan lancar dan mengikut spesifikasi yang dikehendaki,” jelasnya.

Hadir sama Pemanca Kuching Utara Rashidi Junai.

Oleh JEAKQLEYN YACHO

See author's posts


Raya dulu-dulu banyak ‘kejutan’

MUNGKIN generasi muda khususnya remaja tidak merasai ‘kejutan’ sambutan Hari Raya dulu-dulu dan mengangggap kejutan Aidilfitri seperti tahun lalu sebagai perkara luar biasa.

Pada zaman 1960-an, 1970-an, 1980-an dan awal 1990-an, pengumuman tarikh Aidilfitri penuh teka-teki dengan unsur kejutan sehinggalah kaedah melihat anak bulan Syawal diubah pada 1993 iaitu penentuan awal Ramadan dan Syawal menggunakan kaedah rukyah dan hisab. Pendeknya, awal Ramadan dan 1 Syawal sudah boleh dijangka.

Nescaya, ada yang suka atau tidak suka dengan kejutan. Bagi sesetengah suri rumah, 1 Syawal mengejut menyusahkan mereka membuat persiapan akhir seperti memask kuih-muih, rendang dan sebagainya kerana ada bahan yang tidak boleh dimasak terlalu awal.

“Dulu-dulu, saya suka kejutan 1 Syawal, sebab ada ‘ummph’. Itu yang istemewanya,” kata seorang rakan.

Katanya, sejak penggunaan kaedah rukyah dan hisab iaitu 1 Syawal sudah boleh dijangka, bagaikan tiada lagi ‘ummph’.

“Dulu-dulu, pengumuman tarikh hari raya, amat menyeronokkan. Bayangkan semua ahli keluarga dalam rumah ‘terpacak’ di hadapan televisyen menunggu Penyimpan Mohor Besar Raja-Raja mengumumkan tarikh Aidilfitri seperti lazimnya berlaku pada 1960-an, 1970-an dan 1980-an. Ketika itu, cuma ada RTM. Tiada TV3, tiada Astro.1

“Beliaulah (penyimpan mohor) paling glamour dan satu-satunya manusia yang amat dinantikan oleh semua rakyat Malaysia pada malam pengumuman raya. Sekarang keadaan sudah tidak sama, kerana tarikh 1 Syawal macam sudah boleh diagak atau dikira, dah tahu lebih awal,” katanya.

Apabila terpacak depan televisyen

Ya, sejak 1993, penentuan awal Ramadan dan Syawal menggunakan kaedah rukyah dan hisab iaitu penggunaan syarat nampak anak bulan bagi membuat justifikasi kenampakan anak bulan.

Ada tiga amalan berbeza dalam menentukan awal bulan hijriah. Amalan itu ialah rukyah, iaitu melihat anak bulan semata-mata, hisab falak semata-mata serta rukyah dan hisab menggunakan kriteria imkanur rukyah, iaitu menggunakan hisab dalam menentukan kebolehnampakan anak bulan atau hilal.

Seorang lagi rakan menceritakan keadaan ketika dia menempoh zaman remaja dahulu, kini sudah berusia lebih setengah abad.

“Saya teringat zaman kanak-kanak hingga remaja, terpacak di depan televisyen bersama ahli keluarga lain, menjelang hujung Ramadan menunggu pengumuman rasmi Penyimpan Mohor Besar Raja-Raja, lazimnya sebelum atau selepas sahaja solat Maghrib.

“Semua kerja dihentikan, memasak, mengemas, pasang langsir atau tengah makan sekali pun….kerana terpaku depan televisyen untuk seketika. Andai diumumkan lusa hari raya, tiada apa yang berlaku kerana keesokan harinya puasa hari terakhir disambung dan ada banyak masa lagi untuk membeli-belah atau mencari barang keperluan raya yang belum sempat dibeli.

“Tetapi, yang ‘ummph’ sekali ialah apabila Penyimpan Mohor Besar Raja-Raja mengumumkan ‘esok raya’, sekali gus menyebabkan keadaan menjadi kelam-kabut. Kanak-kanak akan terus mandi, kerana tak sabar nak pakai baju baharu, lepas itu berjalan-jalan atau bermain mercun dan bunga api di halaman rumah.

“Golongan wanita pula akan terus sibuk di dapur, membakar kuih-muih, ketupat, memasak daging dan ayam, selain mula mempersiapkan langsir baharu. Satu kampung akan meriah dengan dentuman mercun, percikan bunga api dan orang ramai lalu-lalang, kerana masing-masing ada urusan sama ada untuk ke kedai, jumpa kawan untuk bersembang atau sengaja bergembira di jalanan.

Sambut Aidilfitri dalam kapal terbang

“Takbir raya di masjid memeriahkan lagi suasana. Program televisyen pula tiba-tiba bertukar dengan pelbagai bentuk hiburan, diselang seli takbir raya,” katanya.

Apakah anda pernah mengharungi senario seperti ini? Jika anda berusia 40 tahun ke atas, pastinya anda melalui zaman ‘kejutan 1 Syawal’ ini.

Disebabkan ‘kejutan 1 Syawal’ inilah penulis sendiri pernah menyambut Hari Raya dalam kapal terbang, gara-gara yakin ‘esok belum Aidilfitri’ lagi, tetapi Penyimpan Mohor Besar Raja-Raja kata ‘Hari Raya disambut esok’, sekali gus melangkah ‘longlai’ ke balai berlepas di lapangan terbang keesokan paginya ketika tadbir raya sudah bergema.

Satu kapal terbang penumpang dari Kuala Lumpur ke Sarawak, duduk diam antara ‘gembira dan duka’. Baju Melayu dan songket baharu untuk solat sunat Aidilfitri, terus ‘mendayu’ dalam beg pakaian.

Tetapi saya bukan seperti lagu Musafir di Aidilfitri nyanyian S Jibeng, yang antara lain berbunyi: “Oh Tuhan Yang Maha Kaya; Hamba menangis di pagi raya; Aidilfitri hari bahgia; Tapi hamba dilanda derita”.

Bukan derita, cuma rasa syahdu mendengar takbir raya di awan biru, sambil dihidangkan lemang dan kuih-muih oleh pramugari Penerbangan Malaysia (MAS). Ketika itu, belum ada AirAsia dan hidangan dalam pesawat MAS dulu-dulu memang tidak mengecewakan.

Ini gara-gara kerana terlalu yakin hari raya ‘jatuh lusa’, bukan ‘esok’. Saya yakin, ramai yang lain turut ‘terperangkap’ dengan pengumuman ‘raya esok’, termasuk penumpang MAS pagi itu kerana kapal terbang penuh, sebahagian besar orang Islam.

“Sekarang situasi itu sudah tiada,” kata seorang lagi teman. Katanya, semua sudah boleh dirancang sebaik mengetahui tarikh puasa bermula, diikuti waktu membeli-belah, waktu balik kampung dan sebagainya, kerana tarikh hari raya bagaikan sudah diketahui lebih awal, tanpa disangkal lagi.

“Tetapi saya tetap rindu masa dulu-dulu, saya suka kejutan, bukan seperti yang kita rancang. Keadaan begini mengajar kita untuk menukar pelan serta merta atau saat akhir apabila berlaku kejutan,” kata seorang lagi rakan sekerja.

Selamat Hari Raya kepada semua pembaca, maaf zahir dan batin.

See author's posts


Sektor agrikomoditi sumbang 20 – 30 peratus KDNK

BETONG: Sektor agrikomoditi memainkan peranan penting dengan menyumbangkan sebanyak 20 hingga 30 peratus kepada Keluaran Dalam Negara Kasar (KDNK).

Timbalan Menteri Perusahaan Perladangan dan Komoditi Malaysia, Datuk Willie Mongin berkata sektor tersebut telah menyumbang kira-kira RM200 bilion kepada pendapatan negara.

Beliau yang juga Ahli Parlimen Puncak Borneo beriata kejayaan itu merupakan sumbangan para pekebun termasuk di Sarawak.

“Dalam keadaan pandemik COVID-19, komoditi dalam negara menunjukkan peningkatan dari segi hasil walaupun keadaan ekonomi dalam negara serta seluruh dunia terhalang.

“Fokus sekarang tertumpu kepada komoditi sawit, getah dan penanaman lada,” katanya ketika berucap dalam Majlis Perasmian Jelajah Agrikomoditi #KELUARGAMALAYSIA dan Majlis Pelancaran Aplikasi dan Pendigitalan Perkhidmatan Lembaga Lada Malaysia (MPB) dekat sini.

Sementara itu, Willie berkata Lembaga Lada Malaysia (MPB) telah membangunkan aplikasi LadaGO yang turut dilancarkan pada majlis tersebut.

Katanya, aplikasi tersebut merupakan usaha Kementerian Perusahaan Perladangan dan Komoditi (KPKK) ke arah pendigitalan perkhidmatan yang berterusan untuk manfaat pemegang taruh, pegawai MPB serta pengusaha tanaman lada.

Dalam pada itu, penyandang kerusi Dewan Undangan Negeri (DUN) Layar, Dato Gerald Rentap Jabu turut mencadangkan agar agensi kerajaan lebih kerap datang ke Betong atau menubuhkan pusat penyelidikan dan pembangunan (R&D) berkaitan komoditi seperti lada, getah dan kelapa sawit di situ.

Pada majlis sama, turut disampaikan anugerah dimenangi Aplikasi Mudah Alih LadaGo semasa Malaysia Technology Expo 2021 (MTE 2021) yang berlangsung secara hibrid pada 25 hingga 29 Oktober 2021 iaitu ‘Outstanding Innovation Award’ dan ‘Gold Award’.

Selain itu, turut diserahkan Insentif Agrikomoditi iaitu Skim Tanaman Lada Baharu dan Matang oleh MPB, Insentif Pensijilan MSPO oleh MPOB, Pisau Toreh Hornbill (Pisau Boleh Laras) oleh LGM dan ‘Bouquet’ Kayu Mata Tunas Koko oleh LKM.

Oleh ADI SAFARMAN

See author's posts


JIKA DISUNTIK VAKSIN INGAT!

KUALA LUMPUR: Semasa vaksin Covid-19 yang ditunggu-tunggu dunia muncul bersama harapan untuk meletakkan titik noktah kepada pandemik itu menerusi imuniti kelompok, namun barang diingat, masih ada kelompok yang tidak digalakkan untuk mengambilnya.

Bagi Bahagian Regulatori Farmasi Negara (NPRA), badan yang mengambil tanggungjawab menjadi penentu kepada kebenaran untuk penggunaan vaksin itu, ada juga kumpulan yang tidak dibenarkan mengambilnya, termasuklah bagi vaksin Covid-19 Pfizer-BioNTech yang dipanggil COMIRNATY.

Menurut soalan lazim (FAQ) di laman web NPRA mengenai vaksin COMIRNATY itu, penggunaannya kepada individu kurang daya ketahanan imun, pesakit autoimun, wanita mengandung atau menyusukan anak adalah tidak disyorkan.

Ini kerana buat masa ini, bukti klinikal belum mencukupi untuk menyokong penggunaan vaksin itu di kalangan kumpulan berkenaan, namun saranan itu mungkin berubah selepas lebih banyak data klinikal diperolehi.

“Ujian klinikal vaksin COMIRNATY juga tidak melibatkan peserta di kalangan wanita yang hamil atau sedang menyusukan anak… memandangkan tiada data keberkesanan dan keselamatan penggunaan vaksin ini bagi populasi itu, pemberian itu adalah tidak disyorkan sehingga maklumat lanjut diperolehi,” kata NPRA.

Vaksin COMIRNATY juga tidak boleh diberikan kepada individu yang mempunyai reaksi alahan kepada mana-mana bahan dalam vaksin, antaranya messenger ribonucleic acid (mRNA), lipids, polyethylene glycol, potassium chloride, potassium dihydrogen phosphate, sodium chloride, disodium phosphate dihydrate dan sucrose.

See author's posts


Agong, Permaisuri zahir ucapan Selamat Hari Ibu

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan Selamat Hari Ibu kepada semua wanita yang bergelar ibu di Malaysia.

Turut menitipkan ucapan yang sama ialah Raja Permaisuri Agong Tunku Azizah Aminah Maimunah Iskandariah.

Ucapan Seri Paduka berdua dizahirkan menerusi poster Selamat Hari Ibu yang dimuat naik di Facebook Istana Negara hari ini.

“Selamat Hari Ibu. Ibu, suri hatiku,” demikian menurut catatan di poster berkenaan.

Hari Ibu disambut di seluruh dunia pada Ahad kedua, Mei setiap tahun. – Bernama

See author's posts


PTM pertaruh bakat muda, senior

PERSATUAN Tinju Malaysia (PTM) mempertaruhkan atlet muda dan senior pada penyertaan di Sukan SEA 2021 di Vietnam, selaras dengan usaha melahirkan juara peringkat Asia Tenggara di bawah umur 25 tahun.

Presiden PTM Mohd Iruan Zulkefli berkata keputusan itu dibuat kerana mahu melihat bakat-bakat muda negara meraih pingat emas di Sukan SEA pada masa depan dan tidak hanya bergantung kepada pemain senior semata-mata.

Pada masa sama, beliau berkata tumpuan tetap diberikan untuk memantapkan enam atlet sedia ada di bawah Program Podium bagi menghadapi saingan di temasya dwi tahunan berkenaan.

“Kami berhasrat untuk menghantar atlet muda di bawah umur 20 tahun ke luar negara untuk dapatkan latihan kerana mahu lahirkan juara Sukan SEA yang bukan lagi dalam kalangan atlet berusia,” katanya kepada pemberita selepas mempengerusikan mesyuarat pemilihan exco PTM di Kompleks Majlis Sukan Negara,Keramat semalam.

Dalam pada itu, Mohd Iruan berkata demi memastikan formula berkenaan berjaya dicapai, PTM telah merangka beberapa program jangka masa panjang membabitkan pencarian bakat baharu dengan kerjasama persatuan negeri.

Tambahnya, PTM juga menyasarkan 40 buah pusat latihan sambilan diwujudkan bagi membantu proses pencarian bakat di peringkat negeri.

“Sekarang pun ada pusat latihan tapi tidak mencukupi. Kami akan bekerjsama dengan persatuan negeri dan juga Majlis Sukan Negara (MSN) untuk bantu lahirkan bakat baharu yang mungkin hasilnya boleh dilihat dalam masa lima hingga 10 tahun lagi,” katanya.

Menurutnya, PTM turut bekerjasama dengan Kementerian Pendidikan Malaysia (KPM) untuk memastikan sukan tinju diperkenalkan di peringkat sekolah.

“Kami akan mengumpul bekas atlet kebangsaan untuk dijadikan jurulatih sambilan di pusat bakat, termasuk kepada pelajar sekolah,” katanya.

Sebagai rekod, skuad tinju negara berjaya meraih tiga pingat gangsa pada Sukan SEA 2019 di Manila, Filipina melalui Muhamad Fuad Redzuan dalam acara light flyweight kategori 46-49 kilogram (kg), Mohd Aswan Che Azmi  (middleweight 75kg) dan Khir Akyazlan Azmi (light heavyweight 81kg).- Bernama

See author's posts


Kongsi hobi buat kek dalam laman sosial

SEDAP, lembut, tidak terlalu manis dan hiasan yang amat cantik. Begitulah gambaran terhadap kek dihasilkan oleh seorang wanita dari Rumah Bama Ginda, Nanga Risau, Jalan Awik, Saratok iaitu Dorothy Pauline Medang.

Dengan hanya berkongsi hobi membuat kek di laman sosial, Dorothy kini tidak menyangka bahawa tindakannya itu pada suatu hari nanti akan menjurus kepada munculnya Mummy Nia Kitchen yang kini menjadi sebutan ramai netizen di sekitar kawasan Saratok.

“Segalanya bermula pada November 2019. Ketika meluangkan masa bersama keluarga di Kuching, saya mula terfikir idea untuk cuba membuat kek bagi tujuan sarapan pagi atau untuk minum petang.

“Setelah menghasilkan satu kek, si suami dan anak perempuan mengatakan ia sangat sedap sehingga mendorong saya untuk cuba menghasilkan kek dengan lain-lain perisa semenjak itu,” kata beliau.

Dorothy berkata pembabitan dalam dunia pembuatan kek menyebabkan beliau menghadiri kursus seperti Anna Cake Training Centre Kuching, kelas kek bajet di Samarahan serta Kelas Teori dan Praktikal anjuran Rumpun Mesra Pulau Pinang di Saratok.

Selain menghadiri kursus dan kelas, beliau juga rajin menonton laman web YouTube untuk menyaksikan pembuatan pelbagai jenis kek dan teknik khusus yang masih belum dipelajarinya untuk kegunaan diri.

Ilmu yang diperolehnya menerusi kelas, kursus dan tontonan di laman web YouTube itu kata Dorothy membolehkan dirinya menghasilkan kek berasaskan perisa seperti Pandan, Strawberry, Green Tea, Vanilla, Coklat dan Red Velvet.“Kemuncak pembabitan saya dalam pembuatan kek ini bermula apabila kerajaan mengumum mahu menguatkuasa Perintah Kawalan Pergerakan (PKP) pada Mac tahun lepas berhubung peningkatan kes positif Covid-19.

“Saya bersama keluarga kemudiannya bertindak pulang ke rumah panjang di Saratok. Dari situ ahli keluarga dan jiran tetangga mula menikmati kek yang saya hasilkan sebelum ia menjadi buah mulut dalam kalangan penduduk dari rumah panjang berdekatan,” katanya.

Dorothy kemudian terus berkongsi hobi pembuatan kek di laman web sosial sehingga netizen dari sekitar Saratok mula mengirim mesej untuk bertanya mengenai kemungkinan boleh atau tidak menempah kek daripada dirinya.

“Oleh sebab mereka adalah rakan netizen maka saya terus bersetuju. Lagi pun membuat kek adalah aktiviti terbaik saya sepanjang berlangsungnya penguatkuasaan PKP yang ketat ketika itu.

“Namun persetujuan itu ada impak positifnya kerana rakan-rakan netizen mula menular hobi saya itu di media sosial sehingga ia menarik perhatian lebih ramai warga netizen untuk membuat tempahan kek yang sama,” kata Dorothy.

Bekas kerani dari sebuah syarikat di Kuching itu juga menambah bahawa suaminya iaitu Raymond Abang Lom yang kini bekerja di syarikat pesisir pantai mula membeli beberapa peralatan untuk memperkembang hobi membuat kek di rumah.

“Buat pertama kalinya saya menerima tempahan kek yang banyak adalah pada Mei 2020 dengan rakan-rakan dan netizen menempah sekitar 60 kek daripada saya bagi tujuan meraikan sambutan Hari Ibu, majlis perkahwinan atau pertunangan.

“Paling mendapat perhatian adalah kek perisa Pandan dan Red Velvet. Dengan harga yang berpatutan boleh dikatakan sehingga kini saya terus menerima tempahan sekitar 1,000 hingga 1,500 kek sebulan daripada netizen,” kata Dorothy.

Beliau mengajak suri rumah di sekitar Saratok agar mencuba hobi pembuatan kek kerana ia boleh menjana pendapatan kepada mereka di rumah berbanding dengan kerja makan gaji pada waktu sukar ini.

“Saya tak sangka hobi membuat kek boleh mengubah hidup kami sekeluarga. Dengan mendalami hobi membuat kek bermula dari November 2019 ia akhirnya menjurus kepada kemunculan Mami Nia Kitchen di media sosial pada masa sekarang.

“Justeru terima kasih saya diucapkan kepada suami, ahli keluarga dan rakan-rakan semua. Tanpa sokongan mereka semua maka adalah mustahil untuk menyebabkan hobi membuat kek ini menular dalam kalangan netizen sepanjang tempoh PKP sebelum itu,” kata beliau.

Oleh VALENTINE NGUMBANG

See author's posts


Israel mula bedil Semenanjung Gaza

GAZA CITY: Israel telah membedil Semenanjung Gaza, awal pagi semalam, menurut sumber keselamatan Palestin.

Ia susulan serangan roket yang dilapor dilancarkan dari wilayah bawah kawalan Hamas ke Israel, semalam.

Serangan balas itu dilakukan selepas Emiriah Arab Bersatu (UAE) dan Bahrain menandatangani perjanjian bersejarah di Washington, Amerika Syarikat, untuk menjalinkan hubungan diplomatik dengan Israel.

Sementara itu di Ashdod, Israel, pihak perkhidmatan kecemasan mendakwa salah sebuah roket yang dilancarkan dari Semenanjung Gaza, semalam, telah mengenai bandar berkenaan dan menyebabkan sekurang-kurang dua individu cedera ringan.

Bagaimanapun, sebuah lagi roket yang dilancarkan pula berjaya dipintas sistem antipeluru berpandu, Iron Dome, milik Israel.

Angkatan Pertahanan Israel (IDF) memaklumkan, jet pejuang mereka bertindak balas dengan melakukan serangan udara ke atas sasaran ketenteraan milik Hamas yang mengawal Semenanjung Gaza.

Setakat ini, tiada mana-mana kumpulan Palestin di Gaza yang mengaku bertanggungjawab atas serangan roket ke Israel itu.

Namun, IDF menuding jari kepada Hamas dan memberi amaran bahawa kumpulan itu akan ‘menanggung akibat atas keganasan dilakukan terhadap orang awam Israel’. – AFP

See author's posts


MySejahtera pantau had dua jam pelanggan

PUTRAJAYA: Had masa maksimum dua jam bagi pelanggan di premis peruncitan akan dipantau menerusi aplikasi MySejahtera apabila mereka mendaftar masuk ke premis, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi (gambar).

Katanya aplikasi MySejahtera akan menunjukkan rekod masa masuk secara tepat dan ia akan memudahkan anggota Kementerian Perdagangan Dalam Negeri dan Hal Ehwal Pengguna (KPDNHEP) mahupun pihak premis membuat pemantauan sekiranya perlu.

Had maksimum dua jam untuk pelanggan di premis peruncitan termasuk pusat membeli belah diumumkannya semalam, serentak dengan arahan untuk pemilik premis peruncitan mengehadkan jumlah pelanggan pada satu-satu masa mengikut keluasan premis dengan penetapan satu orang bagi setiap empat meter persegi.

Penguatkuasaan  Prosedur Operasi Standard (SOP) itu adalah susulan pengumuman pelaksanaan Perintah Kawalan Pergerakan (PKP) 3.0 yang akan berkuat kuasa hari ini, (25 Mei).

“KPDNHEP turut memohon pemilik premis untuk menggunakan kaedah masing-masing untuk mematuhi SOP ini, dengan mengingatkan pelanggan premis agar mengikuti arahan dua jam ini,” kata Nanta dalam sidang media secara maya semalam.

Nanta berkata pegawai penguat kuasa KPDNHEP dengan kerjasama pemilik premis akan turut memantau tempat tumpuan yang dikenal pasti secara rawak untuk memastikan rakyat mematuhi SOP berkenaan.

“Pembeli dinasihatkan merancang dengan bijak mengenai aktiviti membeli-belah mereka dengan mengawal tempoh pembelian sekali gus dapat membantu mengurangkan rantaian jangkitan Covid-19 dalam negara,” katanya.

Ditanya mengenai sesetengah individu yang membawa kanak-kanak dalam pusat beli-belah, Nanta berkata SOP jelas mengatakan bahawa golongan itu ‘tidak digalakkan’ masuk premis dan bukannya ‘tidak dibenarkan’ kerana kerajaan faham permasalahan yang dihadapi rakyat.

Nanta dalam pada itu berkata ‘dine in’ dalam kenderaan tidak dibenarkan dan tiada SOP berkenaan aktiviti terbabit.

Menurutnya, idea menikmati makanan dalam kenderaan bersama keluarga mungkin timbul kerana larangan ‘dine in’ dalam premis akibat PKP namun buat masa ini, tiada keputusan baharu mengenainya dibuat.

Menurut laporan yang disiarkan dalam talian semalam, premis makanan yang menyediakan layanan ‘dine-in’ dalam kereta adalah melanggar SOP dan tindakan kompaun boleh dikenakan ke atas pengusaha premis yang menyediakan layanan sedemikian.

Laporan itu memetik Pesuruhjaya Polis Sarawak Datuk Aidi Ismail sebagai berkata sebuah premis makanan di Miri dikompaun pada Jumaat kerana menyediakan perkhidmatan tersebut. — Bernama

See author's posts


Cherpan: Basah Jari

Tusun Keempat

UDAH polis ngambi report ari Kantan, sida pan lalu deka mupuk. Tudah Ilan dibaiorang ba katil tanggung  nya baka bangkai. Tubuh iya digalika nadai penanggul ba ruang perau. Injin distart lalu sida mupuk. Perau bejalai laju laban ai ampuh kerangan lalu nadai irauka alai tepanggai. Nyau lapu-lapu perau polis ninggalka pengakalan sida di Rian Mipau Umbang mai tudah Ilan ngagai alai iya deka dibai ngagai sepital. Nyau kelama sida nyau nadai dipeda agi udah ditelan penyauh.

Orang di rumah panjai berasai lantang agi; nadai irau, nadai begau agi tang sida berasai sinu ati berundingka utai ti udah nyadi. Sida enda nemu nganggapka utai ti nyadi ba Ilan. Sida semina nemu iya dibai ngagai sepital di Batu Tujuh. Sida besampika iya jampat gerai. Maya nya urung taun 1950 menya, nya alai apin bisi perengka telipon baka kemayahari tu. Ketegal nya, seduai menyadi iya tak lesap nadai ditemu berita.

DITAN DI BILIK LOKAP

Seminggu udah nya, Kantan datai, pulai ke rumah panjai mai berita. Iya becherita madahka seduai iya semalam di pasar Saratok; Ilan di bilik lokap di Balai Polis, iya ba sadau towkay sida di pasar. Hari siti seduai iya dibai mupuk ke Kuching. Ilan enda agi dibius tang meruan digelang jari. Sida ngena kapal perintah benama Punai. Tuan DO udah ngemendarka Tuan Polis ngiring seduai sampai ke ngagai Sepital Sakit Jiwa di Kuching.

Nitihka cherita Kantan, lebuh Ilan datai di sepital, iya dilepaska orang begulai enggau orang ke udah dulu masuk. Sepenyempat iya datai, iya lalu dilekaka orang ba padang alai sida bemain.  Dia Ilan lalu dipejamahka seraban bala orang ke sama gila. Amat baka kaban manuk sabung ke minsai siku manuk ke baru datai. Indah enda baka ikan ke berebutka dak bala orang besaupka Ilan. Endang dipeda mata Kantan empu iya dipebukut, dipetendang sereta diterajang bala orang ke dulu masuk. Dia Kantan tekenyit meda Ilan angkat ngelaban. Siku ulih tangkap iya lalu diempas iya sereta diendit iya ba dada. Siku nya tak enda angkat. Lebuh udah dikebegauka orang pemesai ke jaga sida netapka tudah nya udah enda benyawa agi.Tudah iya ke dientak Ilan ti benung kering laban baru datai dia, tak pechuma mih nyadi dengah Ilan.

BULIH DENGAH MUDAH

Cherita pasal Ilan ti untung bulih dengah mudah di sepital orang gila nyadi buah mulut enggau batang kenang sida semenua enggau sida sekaban. Berita lebuh Kantan ke selalu ngabas, madahka iya belinsur gerai lalu nadai dipeda sakit. Udah bekau tiga taun di rumah sakit, iya pulai ke menua laban udah suman.

Datai di menua, iya sinu berundingka utai ti udah nyadi. Indai iya meruan. Anak indu ke ditinnggalka iya lebuh nya nyau tau minching labu; udah nemu nyauk minching genuk. Taja pia, iya tekenyit tang enda ngesal laban bini iya udah dipadahka sida sebilik udah pulai ngagai menua sida empu; enda tantika pemulai iya. Iya enda ngutuk bini iya pulai laban ni jalai iya ulih nganti, tambah mega enda nemu iya gerai tauka enda. Iya sinuati enda betemu enggau Kantan ke udah pindah ke Baram. Menyadi sida siku entah nemu entah enda rita iya ke sakit. Menyadi sida siku ke bebini ba rumah bukai tang di menua semak nya bisi ngabas iya. Busut seduai Birai merap iya enggau titik ai mata ngingatka diri ke naka iya pengasar enggau iya suba. Orang rumah panjai gaga meda iya pulai gerai nyamai.  Ilan madah ngagai rumah iya deka ngintu diri laban ti udah liar sereta genggam semengat berubat lalu udah gerai. Iya deka nirika gawai ke tanju iya nya Gawai Sandau Hari. Nyelit dalam teluk ati iya, iya ngintu diri laban ti udah bedengah mudah tauka udah basah jari maya iya di sepital. Kelimpah ari nya, iya berasai gagit ati laban iya diatu tau enggau orang Ngirup Jalung lebuh orang bisi Gawai.

Oleh JANTAN Umbat

See author's posts


Mengapa DAP tak guna logo PH di Sarawak?

SIBU: Calon Gabungan Parti Sarawak (GPS) bagi Parlimen Lanang, Wong Ching Yong mempersoalkan sebab DAP tidak menggunakan lambang Pakatan Harapan (PH) di negeri ini seperti rakan gabungan mereka di Semenanjung Malaysia.

Seballiknya kata beliau, DAP di Sarawak bertanding menggunakan lambang roket, sedangkan rakan mereka di Semenanjung termasuk DAP sendiri menggunakan logo PH.

“Ini boleh mengundang masalah seandainya DAP di negeri ini mahu menyertai rakan parti atau gabungan mereka di Semenanjung Malaysia membentuk Kerajaan Persekutuan selepas Pilihan Raya Umum ke-15 (PRU-15) ini.

“Ia akan menyebabkan berlaku kerumitan jika mereka menyertai ‘kerajaan PH’ disebabkan tidak menggunakan lambang yang sama masa pilihanraya,” katanya pada sidang media di sini, hari ini.

Beliau juga mendakwa masalah itu turut mengundang kerisauan serta perhatian ramai peguam yang menyifatkannya sebagai isu perundangan yang harus dihadapi DAP Sarawak sekiranya mereka menyertai pembentukan kerajaan nanti.

Wong memohon pengamal undang-undang dalam kalangan ahli DAP menjelaskan perkara ini kerana tidak mahu timbul persoalan mengenai undang-undang akan berlaku selepas PRU-15 ketika membentuk kerajaan persekutuan.

Beliau berkata antara risikonya ialah pembatalan atau Ahli Parlimen harus letak jawatan sejajar tuntutan Akta Antilompat Parti yang mengundang berlakunya Pilihan Raya Kecil (PRK).

“Kos untuk mengadakan PRK ini bukannya murah malah membabitkan belanja yang begitu besar,”.

“Jika perkara ini berlaku, enam kerusi DAP yang dimenangi boleh menyebabkan sebanyak enam PRK turut akan berlaku disebabkan masalah itu,” katanya.

Wong berkata, beliau sekadar bertanya perkara itu yang merupakan soalan perundangan untuk dijawab pihak DAP.

“Oleh itu, saya meminta pengundi di negeri ini untuk tidak mengundi calon DAP pada PRU-15 ini kerana ia akan menimbulkan masalah di kemudian hari jika mereka berjaya membentuk Kerajaan Persekutuan.

“Kita harap pengundi berfikir panjang mengenai perkara ini,” katanya.

Selepas sidang media itu, Wong bersama pemimpin komponen GPS yang lain bersama-sama melancarkan manifesto pilihanrayanya seperti yang telah didedahkan dalam sidang media hariannya sebelum ini.

Hadir sama ialah Ahli Dewan Undangan Negeri (ADUN) Bukit Assek Joseph Chieng.

Oleh RAIHAN OMERA KAUSAR

See author's posts


Bot pemintas ditempatkan di Lawas

LAWAS: Sebuah bot pemintas pengawal pantai telah ditempatkan di Lawas untuk meningkatkan kawalan keselamatan di perairan zon utara Sarawak.

Menurut Jurucakap Jabatan Laut Malaysia Wilayah Sarawak, Bahagian Timur, Pejabat Laut Lawas, penempatan aset ini adalah inisiatif Kerajaan Sarawak yang amat signifikan dari segi meningkatkan kawalan keselamatan persisiran pantai dan memelihara alam persekitaran selaras dengan objektif Strategi Pembangunan Pasca Covid-19 (PCDS) 2030.

Penempatan bot pemintas ini juga dapat menjadi pelengkap kepada agensi-agensi sedia ada.

Ini sekali gus mewujudkan suasana aman, kondusif dan pengwujudan persekitaran yang selamat bagi nelayan serta penduduk-penduduk di kawasan perairan Sarawak.

Sehubungan itu, satu majlis doa selamat telah diadakan bersempena penempatan bot pemintas di Jabatan Laut Daerah Lawas pada Jumaat lalu.

Turut hadir, Penolong Pegawai Daerah Lawas Joseph Ganang Surang, Penolong Pengawal Pelabuhan Jabatan Laut Simon Saging wakil dari Ibu Pejabat Polis Daerah Lawas dan jabatan serta agensi-agensi lain di Daerah Lawas.

See author's posts


Sabati perlu beralih kepada penggunaan digital

KUCHING: Sarawak Badan Amal Tenaga Isteri-Isteri (Sabati) perlu menggunakan teknologi digital dalam pentadbiran dan pengurusan maklumat.

Premier Sarawak Datuk Patinggi Tan Sri Abang Johari Tun Openg berkata misalnya sekarang ini ‘SPayGlobal’ telah menjadi platform utama untuk perniagaan termasuk urus niaga kerajaan Sarawak dan sektor swasta.

“Semuanya menggunakan perkhidmatan tanpa tunai atau e-dompet di dalam pengurusan di kafeteria atau galeri.

“Mungkin juga saya boleh mencadangkan untuk menyediakan ruang wi-fi, kerana kini Sarawak menyediakan Wifi Saluran melalui Terminal aperture yang sangat kecil (VSAT),” katanya.

Beliau berkata demikian pada majlis perasmian Wisma Sabati dan sambutan ulang tahun ke-40 SABATI, di Wisma Sabati, Jalan Diplomatik, di sini malam tadi.

Abang Johari berkata, kerjasama yang kukuh antara warga Sabati akan dapat memudahkan segala usaha dalam mengerakkan bantuan amal seara holistik bukan sahaja di dalam Sarawak, malah juga ke Semenanjung Malaysia.

Katanya, pada masa kini, kerajaan Sarawak mengiktiraf usaha serta komitmen badan-badan amal yang aktif dan sentiasa bergerak secara holistik dalam memastikan tiada siapa tertinggal.

“Wisma Sabati ini boleh menjadi tapak integrasi untuk menyemarak dan memperbanyakkan detik-detik perpaduan dalam kalangan komuniti, khususnya dalam menyampaikan sumbangan amal di setiap pelosok negeri ini,” katanya.

Majlis perasmian Wisma Sabati itu turut dihadiri oleh Yang di-Pertua Negeri Tun Pehin Sri Abdul Taib Mahmud dan isterinya Toh Puan Datuk Patinggi Raghad Kurdi Taib.

Wisma Sabati mempunyai dewan serbaguna bagi penganjuran majlis yang boleh memuatkan 500 tetamu, mempunyai empat gelanggang badminton dan satu auditorium dengan tempat duduk untuk 270  tetamu.

Oleh AZREEN KERIA

See author's posts


RM100 juta diluluskan untuk UNIFOR bagi 2023

KUCHING: Kerajaan Gabungan Parti Sarawak (GPS) telah memperuntukkan sebanyak RM255 juta kepada Unit Hal Ehwal Agama-Agama Lain (UNIFOR) sejak 2017.

Menurut Timbalan Premier Sarawak, Datuk Amar Douglas Uggah Embas, ia bukti komitmen kerajaan GPS dalam melindungi kesejahteraan rakyat Sarawak bagi memastikan semua agama di negeri ini terus sentiasa dijaga.

“Bagi 2023, Premier Sarawak, telah meluluskan sebanyak RM100 juta lagi untuk UNIFOR.

“Kami akan memastikan kebajikan dan kesejahteraan semua agama akan sentiasa dijaga dan dengan adanya kerajaan GPS akan terus melindungi malah menjaga kebebasan beragama di Sarawak seperti yang termaktub dalam perlembagaan persekutuan,”katanya.

Beliau berkata demikian ketika majlis ‘Thank You Sir’ di Kuching pada Khamis.

Jelas Uggah, sejak 2017 Premier Sarawak telah memperuntukkan RM255 juta untuk UNIFOR dan ramai mendapat manfaat daripada peruntukan tersebut.

“Daripada jumlah peruntukan RM100 juta itu, saya berharap agar sebanyak RM30 juta dapat disalurkan kepada sekolah mubaligh.

“Saya amat pasti perpaduan kaum, agama, toleransi yang kita ada di Sarawak akan diteruskan dalam perjalanan menuju ke 2030 untuk menjadi negeri paling aman di Malaysia.

“Ini supaya kita dapat bersama meneruskan kehidupan menjaga keluarga, anak-anak termasuk rakan-rakan dan seterusnya akan dihargai oleh generasi akan datang,”ujarnya.

Dalam pada itu, beliau turut menyampaikan Geran Operasi Rumah Ibadat Agama-Agama Lain Tahun 2022 kepada 15 penerima.

Oleh AZREEN KERIA

See author's posts